text:
Komandi tímarnir
Havið - Streymkurvar
Norðoyggjar
Eysturoy
Sandoy
Suðuroy
Streymoy
Vágar
Hanus P. N. Kjølbro
Veðurmaðurin á Viðareiði er føddur og uppvaksin í Klaksvík, men býr í dag á Viðareiði saman við konuni og teirra tveimum børnum.
Hanus er útbúgvin skipsførari og hevur verið lærari á Klaksvíkar Sjómanskúla - í dag Sjónám - síðan 1997 í m.a. veðurlæru. Hanus hevur undirvíst á Fróðskaparsetrinum síðan 2010.
Hanus hevur skrivað um veðrið á Norðlýsinum síðan 2010 og boð eru ofta eftir honum frá øðrum miðlum at greina veðrið.
Gott veður alla vikuna
Suðurættin – hvussu er hon?
Lýtt og vátt í vikuskiftinum
Vit eiga at gera meira burturúr fornminnunum
Váttligt fótbóltsveður í dag
Norðoyggjar
Eysturoy
Sandoy
Suðuroy
Streymoy
Vágar
Hanus P. N. Kjølbro
Veðurmaðurin á Viðareiði er føddur og uppvaksin í Klaksvík, men býr í dag á Viðareiði saman við konuni og teirra tveimum børnum.
Hanus er útbúgvin skipsførari og hevur verið lærari á Klaksvíkar Sjómanskúla - í dag Sjónám - síðan 1997 í m.a. veðurlæru. Hanus hevur undirvíst á Fróðskaparsetrinum síðan 2010.
Hanus hevur skrivað um veðrið á Norðlýsinum síðan 2010 og boð eru ofta eftir honum frá øðrum miðlum at greina veðrið.


c: text/html

text:
(Mynd: Jens Kr. Vang, portal.fo)
Førleikaviðbøtur sambært Jan og Rigmor
Í tíðindasendingini í útvarpinum, mikukvøldið 30. januar, var Jan Mortensen, stjóri á Lønardeildini, spurdur um, hví lærarar í fólkaskúlanum við ískoytisútbúgvingum ikki fingu førleikaviðbøtur. Í avtaluni um flokking millum Fíggjarmálaráðið og Føroya Lærarafelag hevur síðan 2008 staðið: “Førleikaviðbót kann latast fyri eftirútbúgving....” Henda heimild at lata førleikaviðbøtur hevur ongantíð verið brúkt. Og tað segði Jan Mortensen eisini. Síðan kom Jan Mortensen við sínum grundgevingum. Í fyrsta lagi, at Mentamálaráðið hevur goldið eftirútbúgvingina, og eftir øllum at døma skulu lærarar verða takksamir fyri tað og ikki krevja løn umframt. Í øðrum lagi, at lærarar við eftirútbúgving fáa tíð avsetta til at arbeiða innan ávísa økið, sum um tað er ein samsýning og ikki ein spurningur um at átaka sær eina serstaka arbeiðsuppgávu í fólkaskúlanum. At enda rør Jan Mortensen fram undir, at tað er við vælsignilsi frá Føroya Lærarafelag, at lærarar ikki fáa førleikaviðbøtur, og at Føroya Lærarafelag í onkrari óskrivaðari semju hevur selt førleikaviðbøturnar í býti fyri “ókeypis” útbúgving og tímar til at røkja arbeiðið. Her gleppur ketan av.
Í øllum samráðingum síðan 2008 hevur Føroya Lærarafelag havt við í samráðingarupplegginum, at orðingin um førleikaviðbøtur skal broytast frá at “Førleikaviðbót kann latast fyri eftirútbúgving....” til: “Førleikaviðbót skal latast fyri eftirútbúgving....” Hetta fyri at tað verður álagt Mentamálaráðnum at fylgja ásetingini. At tað ikki hevur eydnast Føroya Lærarafelag at fáa hesa broyting framda, er eingin góðkenning av verandi støðu.
Í Degi og Viku sama kvøld hevur Rigmor Dam, landsstýriskvinna í mentamálum, eina meira hóvliga útlegging av spurninginum. Hon er ikki fyri, at ávísir lærarar fáa lønarískoyti, men vildi heldur, at peningurin var nýttur til at seta fleiri tímar av til arbeiðið hjá serútbúnu lærarunum. Tað er í hvussu er ein almenn staðfesting av, at lærarar, ið røkja serstakar uppgávur í fólkaskúlanum, ikki hava nóg nógva tíð til at røkja hesar uppgávur.
Eisini sigur Rigmor Dam, sum rætt er, at semja er ikki ímillum lærarar um, at ávísir lærarar skulu hava ískoytisløn ella, um so er, hvørjir lærarar skulu hava ískoytisløn. Hetta er sjálvsagt eitt mál, sum Lærarafelagið innanhýsis má fáa greiðu á.
At enda heldur Rigmor Dam, at Mentamálaráðið og Lærarafelagið eiga at seta seg saman at tosa um málið. Hetta er at fegnast um, tí tað hevur Lærarafelagið hugsað og ynskt leingi. Í samráðingunum er eingin hurð latin á glopp, og rætt er, at vit ikki hava sparkað hurðina hjá landsstýriskvinnuni inn, men hesi innbjóðingini fara vit at taka av.
Vegna Føroya Lærarafelag
Herálvur Jacobsen, formaður

robotstxt: allowed

filter: keep


text:
Sverri Egholm
13.05.2018 - 15:16
Leikurin "Verjurøða holubúgvans" verður sýndur í Aalborg tann 23. mai. Tað sigur føroyingafelagið í Aalborg, sum eitur Álaborg á heimasíðuni.
Verjurøða Holubúgvans er ein skemtileikur, ið er mest spældi einmannsleikurin á Broadway.
Leikurin, sum er týddur til heili 50 mál, er samstundis ein hugvekjandi, rørandi og viðkomandi leikur, sum nógv fara at kenna seg aftur í. Uml. 7.000 føroyingar hava verið til leikin í Føroyum, og nú fáa útisetar í Norður Jyllandi eisini møguleikan.
Leikurin verður sýndur á Det Hem’lige Teater’.
Leikari: Jákup Dahl
Leikstjóri: Ria Tórgarð
Ljós/Ljóð: Árni Baldvinsson
Framleiðslustjóri: Súsanna Tórgarð


text:
Stuðul
Í BankNordik arbeiða vit út frá okkara virðisgrundarlagi, sum byggir á kjarnuvirðini at vera dugnalig, eldhugað og framsøkin. Tí velja vit at lata stuðul til ymisk endamál, um hetta verður mett at hóska til virðini hjá okkum, og um avtalan kann koma báðum pørtum til góðar.
Umsóknir verða viðgjørdar fýra ferðir árliga. Næstu ferð 15. juni 2018. Vit viðgera ikki umsóknir til tiltøk, sum liggja minni enn 14 dagar frá umsóknardegnum.
Vit lata ikki stuðul til:
- Námsferðir / uttanlandsferðir
- Rakstur
- Almenn ella kommunal tiltøk
Soleiðis søkir tú um stuðul
Vit viðgera einans skrivligar umsóknir. Umsóknin skal lýsa verkætlanina, stuðul verður søktur til, og víst skal verða á:
- hvat endamálið við stuðlinum er
- á hvønn hátt BankNordik kann fáa ágóða av stuðlinum
- hvørja upphædd, søkt verður um
- upplýsingar um stuðul frá øðrum


text:
Góðan dag, eg ringi vegna Gallup Føroyar...
20. Apr 2018
"Góðan dag, eg ringi vegna Gallup Føroyar..." Hetta er partur av Gallup interviewaratoyminum, sum telur 12 interviewarar. Interviewararnir eru fúsir at veita kundum okkara góða...
les meir
Gallup-kanning: Fimti hvør føroyingur verið í vanda fyri at drukna
20. Apr 2018
Svimjisamband Føroya gjørdi eina Gallup-kanning í februar í ár. 531 tilvildarliga vald fólk hava svarað kanningini. Rókur í Jákupsstovu, formaður í Svimjisambandinum, er kløkkur av...
les meir
FFM-Torgið: Avbjóðingar tá nýggj heimasíða skal gerast
20. Apr 2018
M-Torgið var í hølunum hjá Gallup Føroyum, fríggjadagin 13. apríl, tá Durita D. Samuelsen, fulltrúi frá Hugskotinum, gav okkum áhugavert innlit í, hvussu Hugskotið arbeiðir...
les meir
Konjunkturtalið á sama støðið sum í juni 2017
13. Feb 2018
Hagstovan hevur almannakunngjørt tølini frá konjunkturkanningini fyri januar 2018. Kanningin er gjørd í samstarvið við Gallup Føroyar. Treystitalið er hesaferð 26, ið er tað sama...
les meir
Omnibus-kanningar hvørt kvartal
13. Feb 2018
Hevur tú tørv á at kanna eitthvørt? Til ber hjá øllum at keypa sær pláss í Omnibus-kanningunum (omnibus merkir øll). Gallup Føroyar ger eina slíka...
les meir
FFM 14. februar: User Experience
13. Feb 2018
Felagið føroysk marknaðarfólk hevur M-Torg mikudagin, 14. februar kl. 13.00-15.00 í hølunum hjá Gallup Føroyum. Niels Skovmand frá Userfirst hevur fyrilestur um User Experience og...
les meir
Fólkaheilsukanningin hjá Fólkaheilsuráðnum
12. Okt 2017
Tíðindaskriv frá Fólkaheilsuráðnum 12. oktober 2017: Fólkaheilsuráðið hevur síðan 2002 staðið fyri árligum Gallupkanningum av fólkaheilsuni hjá føroyingum, har umleið 550 fólk verða spurd um...
les meir
Vevmátingarlistin gevst
05. Jun 2017
Gallup Føroyar hevur avgjørt at gevast við at dagføra Vevmátingarlistan, sum í mong ár hevur verið gjørdur í samstarvi við íslendska veitaran Modernus. Orsøkin er,...


text:
KOLDSKÅL! MUMS
Eg kundi etið koldskål, all day every day! Eg haldi at tað er sooo lekkurt og frískligt. Eg gleeeeði meg at koma upp um morgunin, um eg veit at vit eiga hetta í køliskápinum. Ihhh lekkurt!
Tað er bara eitt sum slær hetta, og tað er mammu’sa heimagjørda koldskål. Eg má fara at fáa uppskriftina frá henni, so skal eg leggja hana út. Tað er koldskål á einum heilt øðrum stigi.
Vóni at tit fáa eitt gott vikuskifti!
Eg eri í full gongd við at fyrireika matin til Melodi Grand Prixið í kvøld, so kanska tit hoyra aftur frá mær seinni.
M&K


text:
Føroyska jarðfrøðisøgan
Føroyar í dag eru bert leivdirnar eftir einum veldiga stórum basaltháslætta, ið varð bygdur upp við eldgosum fyri umleið 55 miliónum árum síðan. Samanlagt eru basaltfláirnar meira enn 6 km tjúkkar, har av tríggir í dag stinga upp úr sjónum, meðan restin er undir. Millum eldgosini, sum hvørt sær bygdu upp eina tjúkka ella fleiri tynri basaltfláir, vóru styttri ella longri steðgir, og tá hava planturøtur og vatn, veður og vindur í størri ella minni mun tært og matað niður í og oman av hellubotninum, so ovasti parturin av nógvum fláum er merktur av tæringi, meðan leyst jørðildi, leirur, sandur og eyrur og sumstaðni onkur kolaeygu kunnu síggjast millum summar av basaltfláunum. Tá tað næsta eldgosið kom, byrjaði tað stundum við ein brest og slongdi gosøsku upp í loft, sum síðan varð borin við vindinum og legðist oman á jørðina, áðrenn hon varð huld undir tí rennandi grótbræðingini. Tílíkt tilfar millum basaltfláirnar nevna vit ofta undir einum fyri royðugrót, hóast hetta heiti strangt tikið einans fevnir um harðnaða gosøsku. Prestalsfylkið ber boð um ein serliga langan steðg við nógvum gróðri, t.d. frumskógi.
Upprunaliga lógu basaltfláirnar vatnrættar, men tær eru seinni koppaðar, so tær nú halla móti eystri. Tey seinastu umleið 2½ milliónir árini hava nógvar ístíðir verið, har jøkulsísurin hevur máað og brýnt háslættan niður og skapt teir dalar, fjøll, firðir og sund, sum í dag eyðkenna Føroyar.
Føroyska fláarøðin
Jarðfrøðiligu fláarøðina býta vit yvirskipað upp í fylki, ið eru soleiðis háttað, at til ber at kortleggja tey, tí hvørt fylki hevur nøkur serlig eyðkenni, sum gera, at tey kunnu kennast aftur yvir long strekki og tvørtur um firðir og sund. Av tí at fláirnar upprunaliga vórðu bygdar hvør oman á aðra, liggur tað elsta fylkið niðast og tey yngru omaná. Størsti parturin av fláarøðini fevnir um basaltfláir frá teimum skiftandi eldgosunum, men gróttilfarið í onkrum fylki er legugrýti (leirur, sandur, eyrur og kol), t.d. í Prestalsfylkinum (kolalindini). Smærri jarðfrøðiligar eindir kunnu vera í einum fylki, t.d. er Kvívíkslindin partur av Malinstindsfylkinum.
Innskot eru frá tíðini meðan og eftir, at høvuðsfláarøðin varð bygd upp. Tey eru frá basaltbræðingum, sum spríktu innan úr jørðini og trongdu seg inn ímillum verandi fláirnar og storknaðu har. Innskot, ið venda meira ella minni upp og niður og skera seg ígjøgnum hinar fláirnar, nevna vit gongir. Liggja tey meira ella minni javnar við (inn ímillum) hinar fláirnar, nevna vit tey syllar. Ein triði bólkur er tey óregluligu innskotini. Tey finnast hvørt um annað í Prestalsfylkinum og Hvannhagafylkinum (gosmyrjuni).


text:
Leivur Frederiksen spurdi meg í 3-2 í gjár, hví einans 11 svimjarar kláraðu krøvini hjá okkum til Oyggjaleikir í Gotlandi í summar, í mun til 14 til Oyggjaleikir á Isle of Wight í 2011, og 15 til Oyggjaleikir á Jersey í 2015.
Tað er ein góður spurningur, sum ikki er heilt einfaldur at svara, serliga tí at har óivað eru fleiri orsøkir. Frá teimum heilt banalu, til teir ordiliga djúpu.
Men éin orsøk kann vera, at kravtíðirnar hjá okkum eru herdar rættiliga nógv, hesi seinastu árini. Eisini hóast tær í prinsippinum vera funnar á sama hátt, enntá við eini ávísari slaking í skipanini frá 2011 til 2015.
Kravtíðirnar hava verið funnar soleiðis:
- Áland 2009: Veikasta heiðursmerkjatíð frá Rhodos 2007 (t.e. typiskt bronsa)
- IOW 2011: Silvurtíð frá Álandi 2009
- Jersey 2015: Meðaltíð av veikastu heiðursmerjatíð frá IOW 2011
- Gotland 2017: Meðaltíð av veikastu heiðursmerkjatíð frá Jersey 2015
Hesi prinsipp hava givið fylgjandi kravtíðir:
Kvinnur
Menn
Eg vildi gjarna víst á kravtíðirnar til Oyggjaleikir á Rhodos í 2007 eisini, men finni tær ikki. Onkunstaðni stendur at kravtíðin hjá monnum í 50 firvald var 26.64, sum ikki passar við nakra heiðursmerkjatíð frá Hetlandi í 2005.
Um onkur veit hvussu tær vórðu roknaðar – ella enn betur hevur ein lista við teimum á – so sigið endiliga frá. So koma tær afturat 🙂
Related


text:
20. til 26. mai seta vit bilin og ganga!
Eins og undanfarin ár, fer Fólkaheilsuráðið at skipa fyri einari viku í mai, har fólk fara at seta bilin og ganga - meira og títtari.
Útivikan hevur havt sera stóra undirtøku. Arbeiðspláss, stovnar, kommunur, miðlar, ja, sera nógv hava tikið undir við henni.
Summarið byrjar við Útivikuni. Leygardagurin í vikuni er fyrsti summardagur!
Øll kenna fyrimunirnar av at seta bilin og at ganga og harvið røra seg. Betri heilsa, betri lag og fyri fyritøkur: glaðari starvsfólk og færri sjúkradagar. Hetta er ein liður í at gera tað lættari hjá fólki at velja bilin frá. Um onnur gera tað, so kunnu vit eisini. Tað, at øll seta fokus á rørslu samstundis, ger tað lættari hjá tí einstaka at taka stigið – og ganga.
ØLL vera við í hesum tiltaki: Tey, ið hava stutt til arbeiðis, tey, ið hava langt til arbeiðis og eisini tey, ið koma av bygd, kunnu annaðhvørt taka bussin ella seta bilin langt frá arbeiðsplássinum og síðani ganga. Við hesum brævi biðja vit tykkum um at eggja starvsfólki á tínum arbeiðsplássi til at seta bilin.
Um hetta tiltakið skal eydnast, mugu allar fyritøkur í Føroyum luttaka og royna at eggja sínum starvsfólki til at seta bilin og heldur fara til gongu. Hetta kann gerast hvør sær, men eisini hevði verið stuttligt um fyritøkan í felag við starvsfólki skipaði fyri kappingum, útferðum ella onkrum heilt øðrum - tit avgera púra sjálvi, hvussu tit leggja útivikuna til rættis.
Fólkaheilsuráðið vil við hesum telduposti heita á tykkum og starvsfólk tykkara um at taka undir við hesum tiltaki. Ætlandi skal útivikan ikki kosta tykkum nakað. Havið tað í geyma, tá ið tit leggja ætlanir fyri útivikuna.
Hetta er sjálvsagt eitt sjálvboðið tiltak... men best er, um øll taka lut.
So 20. til 26. mei seta vit bilin og ganga til arbeiðis!


text:
Taskukrabbi er eyðkendur við sínum svørtu bitklóm. Hann er størsta krabbaslagið undir Føroyum. Ryggskelin kann mála heili 30 cm, og taskukrabbin kann viga upp í 7 kilo!
Taskukrabbi livir á sandi og mórubotni av heilt grunnum vatni niður á 100 m dýpi.
Taskukrabbi veiðir um náttina og brúkar millum annað hárini á beinunum at tevja seg fram til fongin.
Hann etur onnur krabbadýr og skeljar. Skeljarnar knúsar hann lættliga við sterku bitklónum.
Hannurin hjá taskukrabba er klandrutur og kann drepa aðrar hannar, um teir gerast ov naskir.
Honin gýtir um 30 milliónir rognkorn, sum hon ber undir afturkroppinum, til tey eru klakt.
Taskukrabbi er vorðin alt vanligari í Føroyum seinastu árini.


text:
Ísrael
Føroysk-Ísraelsk fagnaðarløta í NorðurlandahúsinumÍ samband við at 40 ár eru liðin síðani Svenning av Lofti byrjaði bólkaferðir til Ísraels, verður serstakt ísraelskvøld í Norðurlandahúsinum mánakvøldið 31. juli...
les meira298 dagar síðan
Opið Hús á ÓlavsøkuVinafelagið Føroyar-Ísrael: Aftur í ár verður OPIÐ HÚS í Sloan...
les meira303 dagar síðan
Føroyskt bíbliuskeið í ÍsraelÍ hesum døgum skipar Ísraelsmissiónin fyri bíbliuskeiði í Ísrael. Ferðalagið,...
les meira317 dagar síðan
Imamur frá Nørrebro-mosku: Ísrael skal beinast av vegnumImamurin Munddhir Abdallah prædikaði 31. mars í Al-Faruq moskuni á...
les meira354 dagar síðan
Jerusalem er týdningarmikilJerusalem er týdningarmikil fyri tey kristnu, tí staðurin er heilagur...
les meira361 dagar síðan
Ísraelsmissiónin: Møtir við Ole AndersenAðalskrivarin í donsku rørsluni “Ordet og Israel”, Ole Andersen, vitjar
les meira376 dagar síðan
Felag sameindu tjóða givið Ísrael jólagávuKrevur at Ísrael steðgar búseting á sonevnda ”vestara áarbakka”. Ísrael
les meira508 dagar síðan
Søgunnar Harri“Jerusalem er staður hins mikla Kongs.” Matt. 5,35. “Allar jarðarinnar tjóðir skulu savna seg ímóti Jerusalem... Tá helli eg út yvir íbúgvar Jerusalems náðar- og...
les meira979 dagar síðan
Níggju føroyingar og ein Ísraelsk mamma á ferð í heilaga landinumAftaná nakrar hugnaligar og áhugaverdar dagar við sightseeing í Jerusalem,
les meira1039 dagar síðan
Tvinni jødisk húskiHenda frásøgnin er ein tala, sum Emanuel Minos helt, tá...
les meira1060 dagar síðan
Álopið á jødiska keypsskálan í ParísAlfred Dreyfus og Theodor Herzl ...
les meira1206 dagar síðan
Ísrael strikað av kortinum í Miðeystur AtlasÍ spildurnýggju útgávuni Middle East Atlas er Ísrael strikað av...
les meira1234 dagar síðan
EXODUS á føroyskumHeimsgitna bókin, EXODUS kemur nú á føroyskum máli. Forlagið Varðin...
les meira1274 dagar síðan
Tann næsti blóðmánin farin aftur umSo er tann næsti "blóðmánin" farin aftur um. Hetta hendi...
les meira1319 dagar síðan
Stríðið millum yvirgangsfelagsskapin Hamas og ÍsraelÍ greinini “Rív múrin niður í Palestina.”, sum Tráin Petursson...
les meira1383 dagar síðan
Tisha BAv hin 9 AvDagurin Tisha B’Av byrjaði 4. August kl 18.00, og dagurin...
les meira1385 dagar síðan
24 tímar í JerúsalemNorska sjónvarpsrásin sendir 24 tímar sjónvarp beinleiðis úr Jerúsalem. Í...
les meira1500 dagar síðan
Ísrael: Vatnið kemur...Mong vóru komin at forvitnast, tá ið ein oyðimørk í Ísrael, eftir fleiri ára turkur, gjørdist fossandi áarstreymur. Vit, sum hava ovmikið av regni og...
les meira1522 dagar síðan
2013 metár fyri ferðafólk í ÍsraelTilsamans vitjaðu 3,5 milliónir ferðafólk í Ísrael í 2013. Tað...
les meira1575 dagar síðan
Ísraelstoymið 2014: Kom við til Ísraels og tæn!Komandi summar er aftur møguleiki at fara til Ísraels at...
les meira1588 dagar síðan
Shana Tova Israel (Gott Nýggjár til Ísrael)Rosh Hashanah merkir hægsti- ella størsti dagurin í árinum, (Rosh...
les meira1719 dagar síðan
Føroyar og Ísrael somu lagnu: Evropasamveldið boykottarSøguna um Dávid og Goliat kenna allir føroyingar. Fíggindin á...
les meira1733 dagar síðan
Jesus, Ísrael og brúður HansaraLeygardagin tann 10. august kl. 19.00 verður ein framløga í...
les meira1749 dagar síðan
Funnu borgina hjá Dávid kongiÍsraelskir fornfrøðingar hava funnið eina borg hjá Dávid kongi í...
les meira1767 dagar síðan
SHALOM frá ÍsraelstoyminumOkkara næsta vika í Isfiya er longu byrjað, og má sigast, at tíðin her gongur sera skjótt. Síðsta vikan hevur gingið sera væl. Legan...
les meira1778 dagar síðan
Týskland veitir jødum endurgjaldTýskland hevur játtað 5,8 miljardir krónur til tey, ið vóru...
les meira1815 dagar síðan
Palestinar flagga við nazistaflagginumBeit Omar er ein býur, ið liggur ímillum Jerusalem og...
les meira1823 dagar síðan
Ferðafrásøgn á Toftum um ísraelsferðTabor, Toftir: Mikukvøldið 2. mai kl. 19.30, fara Ingrid Hansen...
les meira1846 dagar síðan
Fleiri enn 8 mió. íbúgvar í ÍsraelFólkatalið í Ísrael er í støðugum vøkstri. Umleið seks mió.
les meira1854 dagar síðan
IKTUS sendir møtið úr LeirvíkMøtið, ið IKTUS tók upp í Missiónshúsinum í Leirvík 1.
les meira1872 dagar síðan
Páskaheilsan frá føroyskum ferðalagi í ÍsraelEin spennnandi og hendingarík ferð líður nú ímóti endanum. Vit...
les meira1877 dagar síðan
Ókeypis e-bók um ÍsraelYnskir tú at vita meira um Ísrael og stríðið í...
les meira1900 dagar síðan
Møtirøð um ÍsraelMøtirøð í tabor á Toftum við Ole Andersen 8. -...
les meira2061 dagar síðan


text:
Krokudillur
Krokudillur (frøðiheiti: Crocodilia) eru skriðdýr. Kaimanur, gavialur, krokodilla og alligatorur teljast upp í krokodillur. 13 krokodillusløg eru, 8 kaimansløg, 2 alligatorsløg og eitt gavialslag. Fyri 100 mió árum síðan ók hon eisini í mýrlendum saman við dinosaurunum. Krokodillur taka ymisk dýr. Tær fjala seg í vøtnum, mýrum, áum og leggja á bæði stór og smá dýr, ið koma teimum nær. Alligatorar og krokodillur slúka froskar og fisk heilar. Hjørtir og onnur stórdýr draga tær undir vatn, læsa kjaftin í fongin, snara kroppinum á og skræða soleiðis fongin sundur. Hendinga ferð leggja alligatorar og krokodillur á fólk. Krokodillan er næstan allastaðni í Afrika sunnanfyri Sahel og í Avstralia, Florida, Karibia, Mið- og Suðuramerika. Tvey alligatorsløg eru: tann amerikanski og tann kinverski. Nú er kinverski alligatorurin nógv hóttur, bara nøkur fá hundrað dýr eru eftir. Tann amerikanski alligatorurin heldur til í mýrum og áum í t.d. Louisiana, Carolina og Florida í Landsynnings-USA. Hann veiðir vaðfugl, fisk og annað mangt. Í tættbygdum økjum tekur hann viðhvørt óvarin heimadýr. Gavialurin livir í India, Burma, Pakistan, Bangladesj og Nepal í Ásia. Kaimanur livir í Mið- og Suðuramerika.
Sum flestu skriðdýrini verpur kvennkrokodillan, og hon verjir eggini, til ungarnir koma út. Tríggir mánaðir, so koma ungarnir út. Mamman ansar væl eftir teimum, so stórar eðlur og onnur ránsdýr ikki taka teir. Varisliga tekur hon nakrar í kjaftin í senn og ber teir oman í vatnið, har teir eru tryggari. Krokodillur liggja ofta við opnum kjafti og sóla sær. Blóðæðrar í kjaftinum súgva sólarhita í seg, so kropshitin veksur. Tí orka tær at veiða sær føði um kvøldið.
Flokking[rætta | rætta wikitekst]
Keimanur, gavialur, krokodilla og alligatorur teljast upp í crocodilia. Til eru 1 gavialslag, 2 alligatorsløg, 8 kaimansløg og 13 krokodillusløg - tilsamans 24 sløg.
- Ætt: Crocodilia (krokodillur)
- Slekt: Gavialidae (gavialur)
- Slag: Gavialis gangeticus
- Slekt: Caimaninae (kaimanur)
- Slag: C. yacare
- Slag: C. crocodilus apaporiensis
- Slag: C. crocodilus fuscus
- Slag: C. lutescens
- Slag: C. venezuelensis
- Slag: C. latirostris
- Slag: Melanosuchus fisheri
- Slag: Melanosuchus niger
- Slekt: Alligatoridae (alligatorur)
- Slag: Alligator mississippiensis (amerikanskur alligatorur)
- Slag: Alligator sinensis (kinverskur alligatorur)
- Slekt: Crocodylus (rættiliga krokodillur)
- Slag: Crocodylus acutus (amerikanskur krokodillur)
- Slag: Crocodylus niloticus (nilkrokodillur)
- v.f.
- Slekt: Gavialidae (gavialur)


text:
Lýsing
Til barnsburðarfarloyvisstarv
Hevur tú fysioterapeutiska útbúgving og ynskir at arbeiða uml. 36 tímar um vikuna og hevur koyrikort? So er tað møguliga tær, vit leita eftir!
Nánd arbeiðir tvørfakliga, og tú kemur at hava tilknýti til eitt toymi við 15 starvsfólkum, ið hava ymiskar praktiskar og fakligar førleikar. Vit gleða okkum til at víðka toymið við tínum førleikum, so okkara eldru borgarar og húsfólk fáa bestu fortreytir fyri at gerast so sjálvbjargin sum gjørligt. Arbeiðsøkið hjá Nánd er bygdirnar: undir Gøtueiði, Syðrugøta, Norðragøta, við Gøtugjógv, Leirvík, Kambsdalur, Fuglafjørður og Hellurnar.
Vit eru nýliga flutt í nýggj høli, har venjingarhøli, skrivstovur, starvsfólkarúm og viðgerðarhøli eru á sama stað.
Vit gleða okkum til at fáa eina umsókn frá tær, har tú, millum annað, greiðir okkum frá, hvussu tú sært fyri tær bestu handfaring, eggjan og stimbran av borgarum, ið hava tørv á at læra at handfara sína nýggju lívsstøðu og kunna skapa sær nýtt innihald í lívinum. Tú kemur at arbeiða úti hjá borgarunum, í egnum venjingarhøli og á sambýlunum.
Umsóknir
Starvið hevur tilvísing til deildarleiðaran, verður lønt sambært sáttmála við avvarðandi fakfelag og verður at seta 1. juli 2018 ella eftir nærri avtalu.. Hevur tú spurningar, ert tú vælkomin at seta teg í samband við Brynhild Restorff, deildarleiðara á telefon 730212 gerandisdagar ímillum klokkan 10.00-16.00.
Umsókn, prógv, viðmæli og møguligar tilvísingar verða at senda til teldupostadressu: nand@eystur.fo, og skulu vera okkum í hendi í seinasta lagi týsdagin 15 mei 2018 kl. 15.00. Samrøður verða hildnar í viku 21.
Nánd er Heimatænastan fyri eldri borgarar í Eysturkommunu og Fuglafjarðar kommunu. Kommunurnar báðar hava skipað javnbjóðis samstarv um heimatænastu, eldrarøkt v.m. fyri at bjóða eina góða tænastu til okkara eldru borgarar.
Missiónin hjá Nánd er at hava dygdargóðar tænastur, ið kunnu stimbra likamliga, sálarliga og sosialt soleiðis, at borgarin kann búgva sum longst í egnum heimi. Okkara visjón er, at vit vilja vera í fremstu røð við at stuðla undir lívsgóðsku, sjálvbjargni og heilsufremjan, og vit leggja dent á virðini: at hava álit, at fremja gleði í gerandisdegnum og at veita fakliga umsorgan. Tað er út frá hesum, vit gera okkara arbeiði.


text:
Bjørn Sortland er norskur rithøvundur, føddur í 1968 og býr í Oslo.
Hann er sosionomur av útbúgving og hevur virkað sum rithøvundur burturav síðan 1998.
Fyrsta bók hansara Det er ikkje natta kom út í 1992. Bjørn Sortland hevur lagt stóran dent á at geva kunnleika um list í bókum sínum, t.d. í bókunum Reytt, blátt og eitt sindur av gulum og í ungdómsbókini Sannleikans stund, har myndir av krossfestingini spæla stóran leiklut.
Útgávur:
2000 Reytt, blátt og eitt sindur av gulum
2002 Dýrgripur Tu Ducs
2004 Úlvanátt á Berardenga
2011 Sannleikans stund
2012 Loyndarmálið í Venezia. Listdetektivarnir 1
2013 Loyndarmálið í Luxor. Listdetektivarnir 2
Loyndarmálið í Angkor - Listdetektivarnir 3
2014 Loyndarmálið í New York - Listdetektivarnir 4
Loyndarmálið í Sidney - Listdetektivarnir 5
2015 Loyndarmálið í Oslo - Listdetektivarnir 7
Loyndarmálið í London - Listdetektivarnir 8
Umrøða:
Arnbjørn Ó. Dalsgarð: Skjótfør spenningssøga. Fregnir 24. januar 2003
Birgitta Fransson: Konstmysterier, kristusbilder och kärlek. Opsis Kalopsis nr. 1/2011
Heiður:
1994 Melsomvirðislønina fyri Reytt, blátt og eitt sindur av gulum
1994 Octogonevirðislønina í Fraklandi fyri Reytt, blátt og eitt sindur av gulum
1995 Barnabókavirðisløn eysturríkska mentamálaráðsins fyri Reytt, blátt og eitt sindur av gulum
1996 Deutscher Jugendlitteraturpreis fyri Reytt, blátt og eitt sindur av gulum
2000 Sokneprest Alfred Andersson-Rysst Fond
2011 Aschehougprisen
Heimasíða:


text:
Komin langt uppá 20 ár, men fleiri avbjóðingar eru fyri framman
Fríggjadagin 13. mai varð hátíðarhildið, at tað eru 20 ár síðani, at fyrsta føroyska granskingarráðið varð sett á stovn við lóg.
Lógin um granskingarráð varð samtykt 14. mai 1996 við 21 atkvøðum fyri, 2 blonkum og 6 ímóti. Hon varð lýst 20. mai til at koma í gildi á Ólavsøku.
Dagurin varð hildin í Norðurlandahúsinum við røðum og framløgum, sum bæði litu aftur um bak og frameftir.
Guðrið Andorsdóttir forkvinna bjóðaði vælkomin. Les vælkomuheilsanina her
Eilif Samuelsen, sum legði fyrsta lógaruppskotið fram sum landsstýrismaður í granskingarmálum, greiddi frá tankunum og ætlanunum í 1996. Hann segði m.a.: “Ein av høvuðsætlanunum við Granskingarráðnum var, at tað skuldi virka sum ein katalysator, sum við tíðini kundi seta rættiliga gongd á miðvísa føroyska gransking. Við tí einu milliónini á granskingarkontuni var eyðsæð, at hon gjørdi einki summar; men framtíðarætlanirnar vóru miðvíst at hækka hesa játtan, so at hon skjótt skuldi fara at muna.” Les røðuna her
Pál Weihe, professari og leiðari fyri Deildina fyri Arbeiðs- og Almannaheilsu, hugleiddi fyrst um, hví vit granska. Hann samanbar síðani føroysku granskingarsøguna við íslendsku og metti um, hví vit enn eru eftirbátar í mun til Ísland. Síðani greiddi hann frá sínum royndum við gransking og fíggingarkeldum. Hann metti, at stuðulin úr Granskingargrunninnum hevur stóran týdning, men at leikluturin hjá Granskingarráðnum sum talsmaður, umboð og eygleiðari fyri føroyska gransking eisini er týdningarmikil. Les framløguna her
Annika Sølvará, stjóri í Granskingarráðnum, greiddi frá virkseminum farnu 20 árini og um tær broytingar og ta menning, sum er farin fram hesi árini. Hon legði serligan dent á týdningin av at virksemið varð skipað í grunni, sum kann fíggja verkætlanir yvir fleiri ár, og á fakligu metingarskipanina, sum er við til at góðskutryggja og hækka góðskuna á verkætlanum. Hon vísti í tølum á, hvussu stóran mun stuðulin til gransking hevur gjørt fyri at seta nýggjar granskarar við, og á munin, sum ráðgevandi og kunnandi parturin hevur gjørt. Hon endaði við at siga, at Granskingarráðið bæði kann og eigur at spæla ein nógv størri leiklut á granskingarøkinum í framtíðini. Les røðuna her
Fimm granskarar, sum hava fingið játtað stuðul til verkætlanir úr Granskingargrunninum, greiddi stutt frá, hvat tey hava fingið stuðul til og hvønn týdning stuðulin hevur havt. Hesi vóru Gunnvør á Norði, Bergur Djurhuus Hansen, Agnes Mols Mortensen, Erland Viberg Joensen og Jónrit Halling. Tey vístu á hvønn sín hátt á, at hesin stuðulin hevði verið avgerandi fyri, at tey kundu fara undir ph.d. lestur og halda fram á yrkisleið sum granskarar á almennum stovnum og í vinnu.
Martin Zachariassen, fyrrverandi formaður í granskingarnevndini og dekanur á Syddansk Universitet, legði út við at tosa um, hvat gransking er. Hann metti um status og ávirkanina av granskingarpolitikkinum Vitan og vøkstur, sum hann var við til at gera. Hann gjørdi at enda eina varisliga SWOT-analysu útfrá sínum royndum sum formaður og sum professari og granskingarleiðari. Hann vísti á tørvin at fáa savnað og styrkt granskingarumhvørvið og serliga á tørvin á eina klára og fasta politiska kós, sum eisini var ætlanin við granskingarpolitikkinum. Les framløguna her
Rigmor Dam, landsstýriskvinna í mentamálum, hugleiddi eisini um gransking og týdningin fyri samfelagið. Hon endurgav ætlanirnar fyri gransking úr samgonguskjalinum og greiddi frá, hvussu samgongan ætlar at raðfesta á granskingarøkinum komandi tíðina. Ætlanin er at orða ein yvirskipaðan granskingarpolitikk, sum í størri mun samskipar og sameinir granskingareindirnar, grunnarnar og ymsu ráðgevarnar, so størri heild verður á økinum. Eisini er ætlanin at endurskoða lóg um gransking saman við Granskingarráðnum og øðrum viðkomandi pørtum. Les røðuna her
At enda kunngjørdi Guðrið Andorsdóttir, hvørjar verkætlanir fáa stuðul úr granskingargrunninum í 2016. Talan er um 11 styttri og longri verkætlanir á fleiri ymsum økjum. Les um verkætlanirnar her
Ymiskt kunningartilfar varð gjørt til dagin. Les meira um hetta her
---
Myndin er av Granskingarnevndini og stjóranum í Granskingarráðnum.
Aftast frá vinstru: Durita í Grótinum fyri arbeiðsgevarafeløgini, Jákup Mørkøre fyri Vinnumálaráðið, Richard Schwartsson fyri Heilsumálaráðið.
Fremst frá vinstru: Annika Sølvará stjóri, Guðrið Andorsdóttir forkvinna fyri Mentamálaráðið, Tonja Ziskason fyri Mentamálaráðið, Eyð Eidesgaard fyri Fiskimálaráðið og Gestur Hovgaard, næstformaður, fyri arbeiðstakarafeløgini.


text:
Kommunuskúlin eigur at verða skúli aftur
Ein stórur skúli í miðbýnum setur sín serliga dám á lívið í høvuðsstaðnum. Lívsglað børn, lærarar og foreldur, sum eru tongd at Kommunuskúlanum eiga at sleppa inn aftur í skúlan. Ein loysn eigur at verða funnin nú.
Eg taki fult undir við
forkvinnuni í mentanarnevndini, Helenu Dam á Neystbø, sum herfyri boðaði frá,
at hon heldur, at vit eiga at umvæla Kommunuskúlan og taka partar av honum í
nýtslu aftur skjótast gjørligt.
Kommunuskúlin hevur í nógv ár verið við til at hildið lív
í miðbýnum. Hendan lívgandi mentanarborgin, sum hevur fyrireikað fleiri
ættarlið til vaksna lívið, er ein rótfestur kjarni mitt í høvuðsstaðnum, sum
eigur at sleppa at halda fram við sínum týdningarmikla virksemi – at ala upp og
fyrireika okkara børn til at stíga út í lívið.
Lívsglaðu børnini í Komunuskúlanum eiga aftur í størri
mun at gerast partur av býarmyndini. Talið av skúlabørnum í miðbýnum minkaði
nógv, tá hægru flokkarnir í Kommunuskúlanum fluttu út á Argir, eftir at soppur
var staðfestur i gomlu bygningunum í miðbýnum.
Tað
ber til at umvæla bygningarnar, og lati okkum tí fáa gongd á hetta arbeiðið
skjótast gjørligt, so børn og foreldur aftur kunnu kenna seg trygg og fáa vissu
fyri, at teirra barn heldur fram í tí skúla, tað var innskrivað í. Málið hevur
hingið í leysum lofti í alt ov langa tíð.
Í
kjakinum um Kommunuskúlan hevur verið víst á, at ferðsluviðurskiftini kring
skúlan í miðbýnum eru ótrygg fyri børnini. Tað er púra rætt, at vit eiga at
skipa ferðsluna øðrvísi kring Kommunuskúlan, og hetta kann gerast sum partur av
eini heildarætlan fyri miðbýin, sum Kommunuskúlin eftir mínum tykki eisini
eigur at verða partur av. Børn ferðast ígjøgnum miðbýin hvønn einasta dag, og
her eiga vit sjálvandi at hava tryggleikan í hásæti alla tíðina.
Ferðslutrygdin
í miðbýnum er sum so eingin góð grundgeving í royndunum at broyta Kommunuskúlan
til íbúðarbygningar. Børn fara vónandi altíð at ferðast ígjøgnum býin, og tí er
trygdarspurningurin altíð eitt mál fyri seg, sama hvat virksemi annars er í
miðbýnum.
Lati
okkum venda aftur til góða, gamla Kommunuskúlan, sum við sínum mongu næmingum,
lærarum og foreldrum fær miðbýin at blóma.
Vinaliga heilsan
Bogi Andreasen, limur í mentanarnevndini, Fólkaflokkurin


text:
Okkara leiklutur í olju- og frálandavinnuni
Klaksvík, 14. oktober 2013
Vit síggja meiri og meiri hvussu neyðugt tað er, at vinnan í framtíðini verður meiri fjøltáttað. Tá ið hugsað verður um okkara vælútbúnað fólk, bæði tey sum búgva í kommununi, eins og tey vit ynskja heimaftur, er neyðugt at hesi vera við at menna okkara kommunu. Tí ivast vit í, um tað var rætt, at kommunan í síni tíð frávaldi oljuvinnuna. Her eigur at verða vent aftur til bæði sjálva oljuvinnuna og ikki minst avleiddar vinnur, sum longu eru fleiri av í Klaksvík. Við hesum grundarlagi hava vit møguleika at økja um vinnugreinarnar, og við nýggjum vinnum koma longur á leið
Vit vilja hervið skjóta upp, at Vinnu- og mentanardeildin tekur stig til at savna nakrar av okkara dugnaligu borgarum, sum arbeiða innan olju- og frálandavinnuna! Endamálið við einum slíkum átaki er at fáa eitt yvirlit yvir hvørjir karmar, ið vit longu hava, sum kunnu brúkast og hvørjir karmar vit sum kommuna mugu menna. Við hesum sum grundarlagi, kunnu vit finna útav hvussu vit í Klaksvík fáa ein leiklut innan olju- og frálandavinnuna.
Vit hava eina vælútbygda kommunu, har vit frá náttúrunnar hond hava fingið eina havn, sum er tann besta í landinum. Kommunan hevur lagt nógvan pening í at betra havnaviðurskiftini ígjøgnum árini, eisini við ný- og útbygging av Norðhavnini. Í kommunu okkara hava vit eisini eina fjøld av fólki, við servitan innan júst hesi øki.
Í oljulóggávuni eru krøv um, at flutningur til oljuvinnuna av góðsi og fólki skal fara um føroyskan kajkant. Sum kommuna eiga vit at útbyggja okkara karmar til enn fleiri tættir í vinnulívinum, eins og vit eiga fleiri virkir í kommununi, sum kundu verið góðir veitarar bæði til olju- og frálandavinnuna.
Við vón um, at hetta uppskot verður móttikið við vælvild og sett í verk.
Fólkaflokkurin í Klaksvíkar Býráð
Gunvá við Keldu
Elsebeth Mercedis Gunnleygsdóttur
Eyðstein Ó. Poulsen
Atli S. Justinussen
Herfrí J. Sørensen


text:
Trivnaður og sálarlig heilsa
Fólkaheilsuráðið arbeiðir í løtuni við verkætlanini ABC fyri sálarliga heilsu. Monika Mohr er sett í starv í Fólkaheilsuráðnum frá 1. august 2017 og skal seta í verk og menna hesa verkætlan í Føroyum. Monika Mohr er útbúgvin cand.mag. í sálarfrøði og heilsufremjan og heilsustrategi og hevur arbeitt við innleiðandi partinum av hesi verkætlan seinastu mánaðirnar.
Hvat er ABC fyri sálarliga heilsu?
ABC fyri sálarliga heilsu er ein sálarliga heilsufremjandi ætlan, ið roynir at fáa einstaklingin at fara í gongd við at røkja og fremja sálarligu heilsuna hjá sær sjálvum og øðrum. Ein týðandi partur snýr seg eisini um at skapa karmar fyri trivnaðarfremjandi virksemi í samstarv við feløg, kommunur og stovnar.
Sálarlig heilsa er alt tað, ið ger lívið vert at liva, og tað hevur eins stóran týdning, at vit styrkja okkara sálarligu heilsu eins og okkara likamligu heilsu. Við at vera virkin á ymiskan hátt, partur av einum felagsskapi og at gera ymiskt við fullum huga, ið gevur meining fyri einstaklingin, kunnu vit styrkja og bøta um okkara sálarligu heilsu. Hetta er av stórum týdningi fyri trivnaðin hjá okkum menniskjum. ABC fyri sálarliga heilsu er fyrsta granskingargrundaða átakið, sum er fyri øll.
Ætlanin hevur í sær ráð, sum vit møguliga ikki fáa raðfest, hava orku til í gerandisdegnum, ella sum vit longu kenna, men hava gloymt. Hesi ráð eru ein einføld, ítøkilig og jalig leiðbeining, sum vit kunnu taka til okkum fyri at styrkja okkara sálarligu heilsu:
VER VIRKIN: Ver virkin likamliga, sálarliga, sosialt og andaliga: tú kanst ganga ein túr, lúka í urtagarðinum, tosa við ein granna, telva, lesa eina bók ella vera djúphugsin og njóta náttúruna.
VER SAMAN: Ver partur av einum bindiklubba, tónleikabólki, bókaklubba, ítróttaliði ella ver enn meira virkin í einum bólki, tú longu ert partur av.
VER HUGBUNDIN: At vera hugbundin, sipar til at vera uppií onkrum ella binda seg til okkurt við fullum huga. Ger sjálvboðið arbeiði, set tær sjálvum eina avbjóðing, lær okkurt nýtt ella hjálp eini ommu ella vini við onkrum.
Samstarvsfelagar
Ein týðandi partur í hesi verkætlan snýr seg um at fremja møguleikan fyri at vera partur av einum felagsskapi. Tí samstarva vit við kommunur, feløg og stovnar um at skapa karmar fyri trivnaðarfremjandi virksemi í nærumhvørvinum í ymiskum bygdum og býum í Føroyum. Higartil eru samstarvsfelagarnir hesir, og teir eru við til at røkka út til ein breiðan málbólk í Føroyum:
Klaksvíkar Kommuna
Sunda Kommuna
ÍSF
Almannaverkið
SSP
Reyði Krossur Føroya
Føroya Skótaráð
Meira verður at frætta um teirra arbeiði seinni. Eisini rokna vit við, at aðrar kommunur og felagsskpair verða við seinni.
Um tit eisini hava hug til at gerast samstarvsfelagi, ber til at seta seg í samband við Fólkaheilsuráðið og hoyra nærri: fhr@folkaheilsa.fo
Meira fæst at vita við at seta seg í samband við Magna Mohr, formann í Fólkaheilsuráðnum á telefon 29 22 70
ABC_kunning.pdf Kunning um ABC verkætlanina


text:
Glasir lýsir nú á fyrsta sinni eftir undirvísarum. Við okkara 250 starvsfólkum og yvir 1.500 næmingum eru Glasir Føroya størsti útbúgvingarstovnur, og skúlaárið 2016/2017 er tørvur á undirvísarum í hesum 26 lærugreinunum:
Størvini kunnu verða sett sum føst størv, ársvikariat ella tímalærarastørv.
Sum umsøkjari skalt tú hava akademiskt kandidatsprógv, master ella aðra hægri útbúgving, sum ger teg føran fyri at undirvísa í einum ella fleiri lærugreinum á miðnámsstigi. Tú skalt eisini hava góðar telduførleikar og duga at arbeiða við kunningartøkni.
Vit sóknast eftir umsøkjarum, sum ríka Føroya størsta, akademiska læraratoymi. Tað kann verða ein fyrimunur, at umsøkjarar:
- Hava námsfrøðiligt skeið ella útbúgving
- Hava didaktiskt skeið ella útbúgving
- Hava royndir frá vinnulívi ella almennari fyrisiting
- Hava undirvísingarroyndir
- Kunnu ríka læraratoymið við øðrvísi royndum og/ella útbúgvingum
Soleiðis søkir tú
Umsóknir skulu skrivast í talgilt útfyllingarskjal í leinkinum her. Tú trýstir á leinki, fyllir út teigarnar og letur umsóknina inn talgilt. Hevur tú spurningar, ber til at seta teg í samband við Boga Bech Jensen, stjóra á Glasi, við at senda teldupost til bbj@glasir.fo
Freistin at søkja er 2. mai 2016.
Um Glasir
Glasir er nýggi útbúgvingarstovnurin, sum er vorðin veruleiki, nú Studentaskúlin og HF Skeið í Hoydølum, Handilsskúlin í Marknagili og Tekniski Skúlin í Smiðjugerði eru lagdir saman. Í løtuni eita hesir skúlar Glasir Hoydalar, Glasir Marknagil og Glasir Smiðugerði. Í 2017 flyta vit saman í nýggja bygningin í Marknagili, sum er Føroya higartil størsta byggiverkætlan. Í nýggju kørmunum verður Glasir ein framkomin útbúgvingarstovnur, har karmarnir eru gjørdir til, at undirvísingin verður skipað kreativt, nýhugsandi og fakliga og námsfrøðiliga slóðbrótandi.
Um lærarahópin
Næmingahópurin er fjølbroyttur og teirra útbúgvingarleiðir ymiskar. Tí hava vit ein breitt og vælútbúnan lærarahóp, sum skal mynda og menna Glasir og tryggja, at vit veita undirvísing, sum fakliga og námsfrøðiliga er á hægsta støði. Tínir 250 komandi starvsfelagar hava eina breidd, bæði í royndum, fakliga og námsfrøðiliga, og á Glasi er vitanarbýti og samstarv tvørturum fakmørk sjálvsagt. Við øðrvísi og fjølbroyttum royndum og útbúgvingum kunnu nýggju starvsfólkini, vit nú leita eftir, verða við til at mynda og menna Glasir frá byrjan.


text:
Útboð um uppseting og menning av tænastuportalinum í Talgildu Føroyum
Gjaldstovan legði fyrr í vikuni útboð á Keypsportalin um KT-veiting til komandi tænastuportalin í Talgildu Føroyum. Leitað verður eftir 2-3 KT-ráðgevum, úr einum felag ella samtaki, til ítøkiligar uppgávur við tænastuportalinum.
Talan er um uppseting og menning av tænastuportalinum. Hetta verður gjørt á OutSystems menningarpallinum, ið Gjaldstovan gjørdi sáttmála við í apríl mánaða.
Tænastuportalurin skal eftir ætlan verða klárur um eitt ár. Tí verður væntað, at arbeiðið kann byrja beint eftir at sáttmálin er undirskrivaður. Tað er ikki eitt krav, at veitarin kennir til OutSystems menningarpallin, sum tænastuportalurin skal mennast á, frammanundan. Talgildu Føroyar skipar fyri skeiðum og verkstovum.
Meira kann lesast um útboðið og sjálvar uppgávurnar á Keypsportalinum, sí her. Freistin at senda spurningar viðvíkjandi útboðnum eru 14. mai kl. 13.00. Freistin at lata inn tilboð er 21. mai 2018 k. 13.00
Lesast kann um OutSystems menningarpallin her.


text:
Tjaldingin við kampingvognum á flúgvarabedingini er ikki lóglig tí eingi saniter viðurskifti eru á staðnum
Alt fleiri hava sett spurnartekin viš tjaldingina viš kampingvognum į flśgvarabedingini nišri viš Vatn, sum mišvingar nevna Leitisvatn og sųrvingar Sųrvįgsvatn.
Plįssiš į flśgvarabedingini hevur ķ eina tķš veriš vęl umtókt plįss at seta kampingvogn į og alt fleiri leggjast til. Hetta er voršiš stųrsta kampingplįss ķ landinum og tykist blķva stųrri og stųrri.
Eingi saniter višurskifti eru į stašnum, so taš er óskiljandi, at hetta kann lata seg gera beint viš Vatniš, sum eisini veršur brśkt sum drekkivatn ķ Mišvįgi og Sųrvįgi.
Annaš er eisini, at eingin trygdarętlan ella tilbśgvingarętlan er fyri stašiš, har so nógvir vognar standa so tętt saman. Kampingvognar brśka gass og nakaš av opnum eldi veršur vęl eisini gjųrt brśk av m.a. til at grilla viš.
Men tjaldingin er ikki lóglig.
Taš er skilliga įsett ķ kunngerš nr. 54 frį 9. juni 1989, sum hevur heimild ķ lųgtingslóg nr. 134 frį 29. oktober 1988 um umhvųrvisvernd, sum broytt viš lųgtingslóg nr. 25 frį 14. mai 2008, at tjalding er bert loyvd, har nųktandi saniter višurskifti - nįtthśs og vaskiumstųšur - eru.
Kommunurnar hava eftirlitiš viš, at tjalding einans fer fram į stųšum, har saniter višurskifti eru.
Kommunurnar hava skyldu at seta upp uppslųg o.t. um, at tjalding ikki er loyvd į stųšum, har tķlķkt vanliga kemur fyri og har krųvini til saniter višurskifti ikki eru loknar.
Ųkiš viš flśgvarabedingina liggur ķ Sųrvįgs kommunu.


text:
23. januar 2018 kl. 14:15
NEVNDARLIMURIN SKRIVAR: Jóngerð Simonsen, næstforkvinna í Starvsmannafelagnum, skrivar um pensjónsnýskipanina, sum er fyri í løgtinginum í løtuni
Starvsmannafelagið skrivaði nýggjan sáttmála við Fíggjarmálaráði 13 okt. 2017, har avtalan snúði seg um krónur og ikki prosent: 695 krónur fyrsta árið og 754 krónur næsta árið, íalt smáar 1500 krónur javnt til allar limir.
Hetta var gjørt hesuferð fyri at fáa tey lægstløntu lutfalsliga longri upp. Vit eru nøgd við sáttmálan, men fyri tað er alneyðugt at fylgja væl við og royna at ávirka politiskar ætlanir, so tær eru til limanna fyrimun.
Ein av teimum er pensjónsnýskipanin.
Burðurin hevur verið tungur at fáa skipað eftirlønarviðurskiftini her á landi. Síðani Petur Mohr Dam við dyggari danskari hjálp kom við fólkapensjónini, hevur politiska landslagið verið trekt at taka hond um málið. Heldur enn at fara til arbeiðis og loysa henda stóra og avbjóðandi spurning hava smáligar ósemjur, kegl og vantandi virkishugur fingið loyvi at darva og í besta føri halda status quo. Gaman í, ógvuliga treyðugt kom Samhaldsfasti fyrst í 90 árunuum – ein sera spøk byrjan, sum tíðin seinni kravdi skuldi broytast til nakað veruligt.
Feløgini á almenna arbeiðsmarknaðinum, teirra millum Starvsmannafelagið, hava í nógv ár havt eftirlønina, sum part av sáttmálanum, men tað hevur alla tíðina ligið í luftini, at fólkapensjónin, skuldi vera ein av grundsúlunum í eftirlønini hjá fólki. Nú er so tað hent langt um leingi, at pensjónin úr Samhaldsfasta er farin at muna, men aftur fyri er komið eitt trýst frá valdsharrunum um at avmarka fólkapensjónina, og onkur hevur enntá verið so frekur og naskur at rógva uppundir at taka hana av!
Nýggja pensjónsnýskipan er á gáttini og verður samtykt, um afturvendandi ósemjur og valdshugur ikki fara at forkoma henni.
Eftir uppskotinum fáa tey, sum ikki hava uppspart so nógva eftirløn (t.d. flestu limir í okkara felag ) meira burturúr, tí tey missa ikki av grundupphæddini, og fáa av viðbótini.
Sum er telur uppspardi parturin millum kr. 90.000 og 130.000 í útgjaldi fyri skatt um árið hjá flestu okkara limum. Bólkar við hægri pensjónum missa nakað.
Tølini síggja soleiðis út:
Eftir verandi skipan Pensjónskipan í uppskoti
Grundupphædd kr.3.589,- kr kr. 3.589,-
Viðbót kr 3.771,- kr. kr. 4.779,-
Brennistuðul kr. 634,- kr. kr. 00,-
Samhaldsfasti kr.4.025,- kr. kr. 5.635,-
Upphæddin í pensjónsuppskotinum er galdandi, um tú hevur eina egininntøku, t.e. pensjón og løn, sum liggur undir kr. 30.000 um árið. Fert tú uppum, so minkar grundupphæddin til kr. 3.381, við kr. 110.000 til 1.922, við kr. 130.000 til kr. 1.506, og hon fellur burtur, um inntøkan, t.v.s løn og pensjón, eru yvir kr. 200.000. Tó verður eftirlønin úr Samhaldsfasta altíð tann sama.
Alt eftir hvussu stórar inngjaldingarnar hava verið, kemur samlaða eftirlønin hjá einum limi í Starvsmannafelagnum at liggja millum 18.000 og 20.000 krónur.
Pensjónsaldurin hækkar til 67,5 ár í 2025 og aftur til 68 ár í 2030. Hann kann ikki hækkast meira, uttan at boðað er frá 10 ár frammanundan, og í mesta lagi ½ ár kann leggjast omaná hvørja ferð. Skal pensjónsaldurin hækkast við ½ ári í 2035, so skal tað í seinasta lagi fráboðast í 2025.
Fakfelagssamstarvið hevur svarað einum hoyringsskrivi um nýggju skipanina, og vit hava biðið um at hækka markið fyri at grundupphæddin minkar frá kr. 30.000 til kr. 60.000. Forskatting av pensjónum er 40%, og hava vit sett ynski fram um at fáa hetta niður aftur á 35%, soleiðis sum tað var áðrenn undanfarna samgonga broytti hetta.
Spurningurin er nú um pensjónsskipanin heldur, tí í skrivandi stund kann samgongan bert telja upp í 15., og avtalur hanga helst í tunnum træðrum. Andstøðan, tó ikki Sjálvstýri, andøvir treiskt ímóti, og ein freistast til at spyrja: “Verður hetta egg ella ungi?” Men vit mugu bara seta vónir til, at løgtingið alt tekur undir við at tryggja aldurdómin hjá øllum borgarum í hesum landinum so javnt sum yvirhøvur gjørligt, og ikki letur henda møguleikan fara.
Vakið eyga verður framhaldandi hildið við, hvat fer fram á økinum.
« Aftur


text:
Endurnýggjandi søgurnar hjá Silju Strøm/
Silja Strøm býr í Glasgow, har hon eisini er útbúgvin. Hon hevur verið ein túr heima í Føroyum og arbeitt í Steinprenti og vit hava nýtt høvið at hyggja at teimum seks prentunum, hon fekk burturúr, og gera eitt stutt viðtal við ungu listakvinnuna úr Vestmanna.
Hóast sín unga aldur, man navnið á Silju Strøm vera kent av listaáhugaðum, tí tað eru longu nógv ár síðani hon gjørdi vart við seg við framsýningum v.m. Í 2010 fekk hon gávugóðs úr Grunni Thorvalds Poulsen av Steinum og í 2012 fekk hon Virðisløn til ungt listafólk frá Mentamálaráðnum. Í 2013 myndaði hon Summarframsýningina í Norðurlandahúsinum saman við íslendsku listakvinnuni, Steinunn Thórarinsdóttir. Steinprentini, sum Silja Strøm hevur gjørt á hesum sinni eru seks í tali. Tað var í sambandi við, at hon varð biðin um at gera árliga gávuprentið til limirnar í grafikkfelagnum Steinbrá, at hon hevur arbeitt eina viku á verkstaðnum við seks myndum. Vit kenna hennara myndamál og teir ógvuliga fínt teknaðu figurarnar aftur frá eldri myndum. Úttrykkið er vakurt, næstan ovurestetiskt, men myndirnar hjá Silju Strøm eru annað og meira enn tað.
Ítøkiligar myndir við óítøkiligum søgum
Tey nýggju prentini eru øll teknað á sama stein og prentumførini eru fýra, tvey blá umframt eitt gult og eitt orange. Nýggju myndirnar eru figurativar við abstraktum og surrealistiskum elementum, sum í fleiri førum sipa til umhvørvi, skapan, gróður og konstruktión. Á einari mynd síggja vit t.d. ein persón úr erva, sum er í ferð við at breiða ein flata út við smáum trøum á. Niðri undir er ein líknandi flati við nógvum smáum sporum og niðri undir henni eru aftur trø. Kring figurativa myndevnið eru ymisk strok og litfarrar í bláum, gulum og orange, sum á dekorativan hátt tykjast savna og undirstrika fabulerandi huglagið í myndini. At allar myndirnar eru teknaðar á ein einstakan stein hevur við sær, at tær hanga saman eisini ítøkiliga, men tó at søgan tykist ítøkilig, er talan ikki um eina vanliga søgu sum vit kenna tær við eini ávísari byrjan og einari kronologiskari hendingagongd og enda. Dentur tykist onkursvegna vera lagdur á tað dynamiska, sveimandi og óavkláraða í myndunum og hetta hevur við sær, at eygað á áskoðaranum fylgir hesi tilvitaðu tilvildini og støkkur runt í heildini frá hending til aðra. Fragmenteraða heildin ávirkar sostatt mátan, sum tú sum áskoðari hyggur at myndunum, hvagar tú hyggur fyrst og hvørja leið eygað tekur á myndaflatanum. Hetta hevur við sær, at tú fært nakað nýtt burtur úr, hvørja ferð, tú hyggur at hesum myndunum, og at hvør nýggjur partur leiðir yvir í eina nýggja heild, eina ósagda søgu.
Kompleksar myndir
Sambært Silju Strøm snúgva hennara myndir seg um viðurskifti millum folk og samspælið millum lutir, fólk og umhvørvið. Á myndaflatanum síggjast mynstur, ið sipa til nýhugsandi byggilistarligu eksperimentini hjá John Hejduk við flatum og bogaðum trunkum í ymiskum samansetingum og litum. Her eru myndir inni í øðrum myndum og fleiri løg av týdningum, sum tala saman. Og um tú sum áskoðari brádliga heldur teg hóma hálvfjersarasosialar tónar mitt í øllum tí vakra, fert tú kanska ikki heilt skeivt av hugburðinum í myndunum. Tá eg sá prentini ella kanska serliga strikumyndin av einari einsamallari konu í einum geometriskum rúmi, kom eg í tankar um onkra av kvinnulagnunum hjá danska sosialrealistiska høvundanum Vitu Andersen, hesar kvinnur, sum brúka alla orku uppá at síggja gott út og at keypa klæðir og smyrsl og nýggjar møblar og sum allíkavæl eru so knúsandi einsamallar í allari teirri materiellu dýrdini. Eg haldi, at myndirnar hjá Silju Strøm eru grundleggjandi altruistiskar, tær minna okkum á tað einastandandi støðuna vit eru í sum menniskju millum onnur menniskju.
Uppihaldið í Steinprenti
KP: Hvussu ert tú sjálv nøgd við uppihaldið í Steinprenti hesa ferð?
SS: Hetta var eitt rættiliga knappligt uppihald, sum var planlagt vikuna fyri tað byrjaði, so eg hevði lítla og onga tíð til at fyrireika og at hugsa alt ov nógv um tað. Men eg eri sera væl nøgd við prentini, eg gjørdi teir fimm dagarnar eg var í Steinprent og arbeiddi. Mær dámar væl at arbeiða intensivt yvir stuttar tíðaravmarkningar og eg føli, at eg fekk nógv burturúr. Jan og Fríða stuðla so væl undir allari prosessini, og Steinprent hevur so góðar fyritreytir at arbeiða í (t.d. gott pláss, tilfeingi og hentleikar - og ikki at gloyma lekkurt kaffi!), at tað er ein sonn frøi at arbeiða har og tí er tað kanska eisini, at tað kennst lætt at fáa nógv frá hondini, sjálvt yvir stutta tíð.
Stories for the City – Stories for the Sea
KP: Hvussu vilt tú sjálv lýsa tínar myndir?
SS: Síðan september havi eg teknað og skrivað og ekperimenterað á ymiskan hátt við ástøði, hugtøkum og framburði fyri at byrja eina nýggja verkætlan, sum er meira avbjóðandi enn nakað annað, eg higartil havi arbeitt við. Eg arbeiði fyribils undir heitinum Stories for the City - Stories for the Sea. Eg arbeiði við fleiri evnum, sum eg havi arbeitt við fyrr (staðinum millum abstrakt og figurativt, muninum millum at siga søgur og at brúka frásagnarligir myndaliðir í myndlist, mørkunum hjá ymiskum listarligum tøknum og týdninginum av at skapa), men hendan verkætlanin byggir víðari á fyribrygdi, eg bara havi sipað til heilt stutt. T.d. sambond millum fólk og teirra umhvørvi (interpersonalt, sosialt, mannaskapt, nærumhvørvi, mannaskapt umhvørvi) og hvat ávirkar hesi sambondini á einum persónligum og umhvørvisligum støði.
KP: Arbeiðir tú fram móti nøkrum serligum nú? Nakrari framsýning ella?
SS: Ja, eg arbeiði fram móti einari einstakari framsýning í mai í ár. Annars fyriskipi eg ein listafestival sum verður síðst í apríl. Tað er sera krevjandi á ymiskan hátt, men eisini sera spennandi, so eg havi valt ikki at hava nakrar framsýningar fyrr enn festivalurin er liðugur. Eg skal eisini aftur til Scottish Sculpture Workshop at vera við í teirra Emerging Artist Residency Programme í maj, tað gleði eg meg ordiliga nógv til.


text:
Bøðilin skrivaði Pär Lagerkvist longu í 1933, árið tá ið Hitler tók við valdinum. Íblásturin var ein ferð gjøgnum Týskland. Einki norðurlendskt skald hevur megnað at givið okkum ein sterkari varhuga av tátíðar yvirtrúgv og bonskleika, og meira óhugnaliga veruleikasatt hevur eingin frammanundan sæð teir ræðuleikar, sum fóru at koma. Javnberingin tekur kvørkratak á lesaran.
Brot úr Bøðilin
Bøðilin sat og drakk við eitt skýmligt borð inni á vertshúsinum. Í glæmuni frá tí einasta, slímandi kertiljósinum, sum verturin unti teimum, hekk hann stórur og máttmikil fram á borðið í sínum blóðreyða búna við hondini um ennið, har bøðilsmerkið var brent inní. Nakrir handverkarar og hálvfullir sveinar úr grannalagnum skrálaðu í hinum endanum á borðinum, í hansara enda sat eingin. Við ljóðleysum fetum smeyg gentan um steingólvið, og hondin á henni skalv, meðan hon fylti honum í krússið. Ein lærudrongur, sum hevði sníkt seg innar og helt seg fjaldan í myrkrinum, slúkti hann við lýsandi eygum.
- Ølið er gott, tú skarprættari! rópti ein av sveinunum. Tú veitst helst, at gamla hevur verið uppi á gálga og har sníkt sær ein tjóvsfingur frá tær og hongt hann í einum tráði niður í tunnuna. Hon unnar ongum at hava betri øl, enn hon hevur sjálv og ger alt fyri sínar gestir. Og einki er, sum gevur slíkan blóma í ølið sum ein fingur frá gálganum, veitst tú!
- Nei, tað er undranarvert við øllum, sum kemur haðani, segði ein gamal skeivmyntur skópjøssari og streyk hugsin ølið av tí visna skegginum. Hvat tað hevur av løgnari megi.
- Tað má meg líða! Eg minnist, eg var við einaferð, tá teir hongdu ein bónda fyri veiðistuldur har heima, hóast hann segði, at hann onga skyld hevði. Tá ið meistarin sparkaði hann av stiganum og lykkjan sansaði at, so slepti hann einum freti, sum deymaði um allan heyggin og blómurnar bliknaðu og grasið eystureftir lá sum følnað og visnað, tí hann var vestan í ættini, skuldi eg siga, og misvøkstur var har um leiðir tað summarið.
Teir flentu so teir veltu seg inn yvir borðið.
- Ja, pápi mín hann segði frá, at í hansara ungu døgum var ein garvari, sum hevði bólað við einari, hann var svágdur við, og honum hendi júst tað sama, tá ið hann skuldi til tað, - sum lætt kann henda honum, ið so brádliga skal fara hesum foldum frá. Tá teir so tóku seg aftur eftir hæli fyri blástrinum, sóu teir eitt skýggj, sum hevjaði seg upp móti himlinum, og tað var so svart, so tað var andskræmiligt á at líta, og har afturi sat fjandin sjálvur og stýrdi við eini eldkvísl avstað við tí syndigu sálini og flenti vælnøgdur við deymin.
- Eg vil ikki hoyra tykkara møsn, helt tann gamli fram og skeitti yvir at bøðilinum. Eg tosi álvara um, hvørja megi slíkt hevur, tí tað er vist og satt. Sum nú Kristin hjá Onnu, hann sum fall um við froðu um munnin, tí at hann varð besettur! Eg var sjálvur við og hjálpti til at halda honum mangar ferðir og fáa munnin upp, og tað var ræðuligt, sum tað reið honum, nógv verri enn hjá nøkrum øðrum, eg havi sæð. Men tá so mamma hansara fekk hann yvir hagar, sum Jerker, smiðurin, umkomst, og hann fekk drukkið av blóðinum, so varð hann frískur. Hann er ikki fallin um eina tað einastu ferðina síðani.
.................
Fleiri fólk vóru komin inn, tað surraði og tysjaði, harðar røddir og látur og glintan av gløsum burturi í hálvmyrkrinum, globusin undir loftinum snaraði spakuliga og kastaði eina ótýðiliga blávioletta og grønliga glæmu, dansandi pør sveimaðu um gólvið onkustaðni mitt í og tónleikurin hoyrdist spakuliga.
Dansurin helt fram úti í gongunum millum borðini, spjaddist um alt hølið, kvinnur í ljósum veitsluklæðum hingu upp at monnunum við hálvopnum eygum, orkestrið dunkaði sín jazz.
Ein vøkur hyldlig kvinna gleið framvið, vendi sær við yvir økslina á kavalerinum.
- Nei hygg, er bøðilin her, segði hon. Áhugavert, ha!
Ljósglæman blaktraði yvir mannamúgvuna, borðini lýstu bleik og líkgrøn, tænararnir runnu við sveittabroti gjøgnum surrið og skrálið, sjampanjupropparnir smeltu.
Ein feitur harri við buklaðum kragabrósti kom yvir og bukkaði kurteisliga.
- Tað er okkum ein stórur heiður at síggja bøðilin okkara millum, segði hann og vríggjaði týður hendurnar, trýsti nasaklemmaran niður fyri tey smáu stingandi eyguni.
Dansurin endaði, og pørini spjaddust og settu seg læandi við borðini.
- Veitst tú, at bøðilin er her?
- Nei, er hann tað!
- Ja, hann situr har yviri.
- Tað var vorðið sum, ha!
Ein ungur maður við bragdliga barnsligum andliti trein fram fyri honum, stóð rætt við arminum strektum upp í loft. – Heil! segði hann og stóð eitt bil sum steinrunnin. Vendi sær við og smekkaði aftur hælirnar saman, fór síðani aftur á sítt pláss.
Málageip og látur ljóðaði, eitt kloddut mannfólk kom inn og gekk runt og teskaði okkurt við borðini við tí klæntrasligu hondini strektari fram, til hann varð rendur út. Letivættini sótu og munnaðu sær á.
- Hann er øðiliga fínur í hasum reyðu klæðunum, ha!
- Ja, øðiliga!
- Og so harðrendur hann sær út!
- Hann líkist einum pútudevli, haldi eg.
- Á tegi við tær, ert tú galin! Hann er ein rættur tignarligur fýrur.
- Hví situr hann alla tíðina við hondini fyri pannuna, ha?
- Áh, hvussu skal eg vita tað.
- Hann er smartur.
- Ja.
- Hvussu heldur tú, tað er við einum bøðili, ha?
- Á, leskiligt, kanst tú hugsa tær.
Tónleikurin byrjaði aftur, nú meira langtandi, eitt annað orkestur, sum spældi. Pørini gliðu út í tað sveimandi bláa ljósið, teir mjáu armarnir hingu um herðarnar, og eyguni blundaðu sær hálvsovandi .
- Man nakað serligt fara at verða í morgin?
- Ikki veit eg, men teir skulu jú hava eina rúgvu av fólki, sum teir ætla at taka av lívi. Gjarna fyri mær.
- Ja, tað ger einki. Ov mikið av fólki er til í heiminum, hampilig og skilafólk. Tað er altíð tey bestu, sum verða eftir kortini.
- Víst so.
Ein eldri hermansligur harri við smaskandi munni og føstum, hoppandi fótafetum kom fram við bøðilsborðinum.
- Frálíkt, at skil kemur á, harra bøðil! Fólkið má pínadoy læra at haga sær!
- Nei, hvat nú! Vit hava bílagt sec og so koma tit við hálvturrum! Hvat er hetta fyri atburður!
- Orsaka, orsaka ...
- Ja, tað kunnu tit siga. Ein slík borðreiðing! Og so mást tú bíða eina ævi.
- Og so hevur hann haraftrat longu trekt hana upp!
- Ja, hana mugu tygum býta um. Vit drekka ongantíð annað enn turt.
Ein vælgødd borgarafrúgv, sum hevði verið úti á konufólkavesinum kom vappandi framvið, tá hon fekk eyga á bøðilin sló hon hendurnar saman.
- Nei, hugsa sær til! Er bøðilin her! Tað má eg sanniliga siga Herberti frá!
Hon fór yvir og legði trúnaðarliga hondina á armin á bøðilinum.
- Sonur mín vil heilt vist ræðuliga fegin læra tygum at kenna. Hann er nakað so hugtikin av blóðbaði, tað kæra barnið!


text:
MEST latið tvíkiljuna Kópastein til Bakkafrost
Eftir at hava latið tvær tvíkiljur fyrr í ár varð triðja tvíkiljan, Kópasteinur, latin í dag frá Skipasmiðjuni MEST í Havn
MEST letur sostatt fýra tvíkiljur til Bakkafrost í ár. Tann fjórða verður handa í desember. Alt arbeiðið er gjørt í Føroyum – eisini skrokkurin. Tíðarætlanin hevur hildið og eru báðir partar væl nøgdir við nýggju tvíkiljuna.
“Tvíkiljurnar hava roynst væl og liggja serliga væl í sjónum – eisini í vánaligum veðri”, sigur Jón Purkhús, deildarleiðari fyri aliøkið norður hjá Bakkafrost. “Henda nýggjasta tvíkiljan sær út til at vera á minst sama støði sum hinar”.
Kópasteinur, sum er nýbygningur 111 á MEST, er 15 m langur og 7 metrar breiður. Tvíkiljan er útgjørd við MELCAL krana og 2x450 HK Cummins høvuðsmoturi, einum 70 kW Cummins hjálpimotori og 15 tons deksspæli. Nýggja farið er útgjørt við WC, arbeiðs-/klædnarúmi og allari vanligar nautiskari útgerð.
“Aftaná at hava bygt tvær tvíkiljur fyrr í ár eru vit sera fegin um at fáa møguleikan at lata Bakkafrost enn eina góða tvíkilju. Arbeiðið hevur gingið sera væl og er hetta við til at styrkja um okkara førleikar innan økið”, sigur Mouritz Mohr, stjóri á MEST.


text:
Staðsetingin hevur stóran týdning fyri viðgerðararbeiðið
Undirritaði vil staðiliga heita á myndugleikarnar at umhugsa sera væl, hvar nýggi viðgerðarstovnurin fyri børn og ung skal byggjast. Í nýggjari tíð hava mær vitandi allir stovnar fyri børn og ung, ið eru viðgerðarkrevjandi, grundað á umsorganarsvík, ligið í Havnini. Hvørjar eru royndirnar? Hevur nakar spurt foreldur hjá børnum, ið hava búð á stovni í Havn?
Tá børn og ung verða flutt á stovn, hava tey aloftast sera stórar avbjóðingar. Talan er í flestu førum um børn og ung, ið eru merkt av persónmensku- ella tilknýtisórógvi, sum í fleiri førum hevur, grundað á umsorganarsvík og/ella ágang, ávirkað børnini soleiðis, at tey hava stórar atferðartrupulleikar. Børn við slíkum avbjóðingum hava aloftast stórar avbjóðingar, tá talan er um at knýta gagnligar varandi relatiónir. Fyri fleiri av hesum hevur fortíðin lært tey, at vaksin eru ikki til at líta á. Fleiri av hesum eru enntá so illa fyri, at tey síggja tey vaksnu sum fíggindar og óndsinnað. Tey eru ofta mistrúgvin og stúrin fyri at knýta seg; tí tey hava royndir frá fortíðini, sum hava lært tey, at um tey knýta seg tætt til onnur menniskju, er vandin fyri svíki tilstaðar. (Rasborg, 2007, s. 8). Tí er ein tann størsta avbjóðingin hjá teimum, ið arbeiða við umsorganarsviknum viðgerarkrevjandi børnum, at fáa eina relatión til barnið ella tann unga. Uttan relatión til barnið ella tann unga, verður torført at arbeiða við barnsins/unglingsins avbjóðingum - hóast hetta, í ein ávísan mun, eisini kann lata seg gera. Ein manglandi relatión vil ofta merkja, at barnið ella unglingin ikki biður um hjálp, ella vil móttaka hjálp, tí grundtankin hjá hesum børnum og ungum er, at vaksin eru ikki til at líta á. T.v.s. at eitt barn, ið er viðgerðarkrevjandi og ikki ynskir at móttaka hjálp, vil uttan iva halda fram í einari feilmenning.
Umsorganarsvikin viðgerðarkrevjandi børn og ung verða ofta sædd sum trupul og trupuleikaskapandi. Tey kunnu sjáldan bjóða einum vælvirkandi sosialum felti status. Tað viðførir aloftast, at hesi børn og ung verða útihýst ella sjálvi velja at trekkja seg, tí kenslan av at vera sæddur sum trupul ella trupulleikaskapandi er á ongan hátt mennandi. T.v.s., at tey í fleiri førum verða eksludereað frá felagsskapinum (teimum “inkluderaðu”). Hesin “lærdómur” ella beiski sannleiki verður goymdur í teirra habitus, sum ein neilig uppliving. Tí eru góð ráð dýr hjá hesum málbólki. Tað sum vit aloftast síggja í okkara landi er, at tey børn og ung, ið eru eksluderað, finna saman í bólkum. Hesir “minnilutabólkar” hava avmarkaðar møguleikar at knýta seg til onnur ung, so teirra mál og mið er aloftast at finna onnur, ið “vilja” tey. Fleiri av teimum børnum og ungum, ið verða innskrivað á viðgerðarstovn, eru partar av tí minnilutanetverkinum, ið eg áður havi umrøtt; ella eru tey í vanda fyri at verða kontaktaði av “minnilutabólkunum”. Tað er her avbjóðingin hjá okkara stovnum liggur í nútíðarsamfelagnum, tí børn og ung knýta bond á sosialu miðlunum. Megna vit at verja hesi børn og ungu ímóti óhepnum sambondum? Megna vit at gera tey mótstøðufør ímóti teimum óhepnu freistingum, ið teimum verður boðið? Mínar royndir sannføra meg um, at ein tann størsta avbjóðingin hjá stovnunum er at verja børnini og tey ungu ímóti órógvandi ávirkanum uttanfyri stovnin.
Tá arbeitt verður við at byggja nýggjan viðgerðarstovn til børn og ung, eigur gjølla at verða umhugsað, hvussu umstøðurnar kring stovnin verða skipaðar, tí tær hava stóran týdning fyri viðgerðina hjá hvørjum einstøkum barni og ungdómi. Um ætlanin er at arbeiða t.d. “miljøterapeutiskt”, vil eg viðmæla, at tit taka atlit til orðalýsingina hjá Hans Kornerups, har hann sigur soljóðandi: ”Miljøterapi er en række gennemtænkte, sammenhængende og tilbagevendende strukturer i miljøet, hvor opgave, tid, sted og roller nærmere er præciseret og afgrænset” (Kornerup, 2003, s. 40).
Tað sum eyðkennir flest øll børn og ung, ið hava verið fyri umsorganarsvíki er, at tey aloftast eru rótleys, løtt ávirkilig og hava trupulleikar við at hugsavna seg v.m. Fleiri av hesum børnunum hava stórar sosialar avbjóðingar, og eru í einum stórum vanda fyri at verða “drigin” út í eitt oyðileggjandi og skaðandi umhvørvi. Fleiri av hesum børnum velja áðurnevnda umhvørvi sjálvi, tí í hesum umhvørvinum (sosiala feltinum) kunnu tey gera “mun” og tískil vinna status.
Um ætlanin er at byggja ein viðgerðarstovn og ikki bara ein stovn, eiga tit at umhugsa gjølla hvussu tit á besta hátt kunnu verja børnini og tey ungu ímóti óhepnari ávirkan uttanífrá. Er talan um viðgerð, er strukturur ein grundleggjandi faktorur í arbeiðnum. Strukturur og kontakt/samband/ tilknýti mugu á einum viðgerðarstovni ganga hond í hond. Arbeiðið við strukturi og kontakt/ samband/tilknýti er, eftir mínari sannføring, kjarnan í viðgerðararbeiðnum fyri hendan málbólk. T.v.s., at fyri hendan málbólkin er, eftir mínum tykki, strukturur ein treyt, um talan skal verða um eitt viðgerðartilboð til viðgerðarkrevjandi børn og ung. Struktururin skal vera fastur, soleiðis at barnið ella ungdómurin yvir tíð, upplivir strukturin sum álítandi og eftirfarandi. Struktururin skal samstundis kunna halda til tað trýst, sum kensluliga kaosið hjá børnunum og ungdóminum útloysir. Tað er umráðandi, at børnini og tey ungu fáa eina kenslu av, at struktururin er trúverdugur og eftirfarindi, uttan mun til hvønn atburð tey hava. Við sterkum persónligum førleika, og við støði í fakligari vitan, verður avgjørt, hvønn struktur tey brúka til hvørt einstakt barn ella hvønn einstakan ungling. Ein skal sjálvandi kunna víkja frá einum strukturi, um tað gevur meining. BERT UM TAÐ GEVUR MEINING. Strukturur skal ikki haldast fyri einhvønn prís, men fyri at hann skal kunna geva meining. Ein partur av viðgerðini er sjálvandi at broyta strukturin í samsvar við barnsins ella unglingsins menning. Yvir tíð hevur struktururin til endamáls at minka um barnsins ella unglingsins kenslu av órógv. Tað kensluliga innara órógvið hjá barninum ella tí unga verður linnað við uttara støðufesti frá starvsfólkunum. Hetta kann bert gerast um “strukturur” og kontakt/samband/ tilknýti ganga hond í hond. Tað sum oftani hendir í arbeiðnum við hesum viðgerarkrevjandi málbólki, er at vit “loyva” óhepnum ávirkingum at órógva viðgerðararbeiðið í tann mun, at barnið ella unglingin ikki fær nøktandi hjálp. Um arbeitt harafturímóti bert verður við relatiónini kontaktini/sambandinum/tilknýtinum uttan struktur, vil arbeiðið verða grundað á empati, og tað kann gerast torgreitt hjá einum viðgerarkrevjandi barni ella unglinga at skilja ímillum empatisku førleikarnar hjá starvsfólkunum. Um arbeiðið bert verður grundað á empati, vil tað føra við sær, at kenslurnar taka yvir og tískil ávirka viðgerararbeiðið. Tað vil siga, at kenslurnar hjá teimum vaksnu verða berandi í arbeiðnum. Á einum viðgerðarstovni eru fleiri starvsfólk, og tískil er tað sera umráðandi, at hvørt einstakt starvsfólk ikki letur seg stýra av kenslum - t.v.s., at kenslurnar verða ein fótfella í viðgerðini. Tað vildi viðført, at viðgerðartilboðið verður grundað á persónligan hugburð, ístaðin fyri gjølla umhugsað faklig atlit. Tað vildi so aftur viðført kensluligt órógv ella kaos hjá einum viðgerðarkrevjandi barni.
Verður nóg stórt atlit tikið til vansan við, at viðgerðartilboðið liggur í Tórshavn?
Eru aðrir møguleikar kannaðir? Eg havi hoyrt foreldur úttalað seg um, at barnið fekk aðrar neiligar avbjóðingar, eftir at tað flutti til Havnar á stovn, tí ungdómar, ið hava stórar avbjóðingar, søkja børnini og tey ungu á stovninum.
Eg kundi hugsað mær at spurt, hví ein møguligur viðgerðarstovnur júst skal liggja í Tórshavn. Eg kundi somuleiðis hugsað mær at fingið eitt svar uppá, hvat avgerðin er grundað á?
Er tað tí, at fleiri frítíðarítriv eru í Tórshavn?
Er tað tí, at mett verður at fakkunnleikin er í Tórsavn?
• Er tað tí, at fleiri sálarfrøðingar eru í Tórshavn?
• Er tað tí, at fleiri starvsfólk eru í Tórshavn
• Er tað tí, at ymisk viðgerðartilboð eru í Tórshavn? • Ella eru tað aðrar orsøkir?
Staðseting av stovninum er ein grundleggjandi strukturur í sær sjálvum, og hevur tískil, eftir míni sannføring, stóra ávirkan á arbeiðið og umstøðurnar sum heild á stovninum. Hvat við at verja børnini enn betur ímóti “ágangi/órógvi” útifrá?
Hvørjar eru royndirnar av undanfarnu stovnum?
Børn rýma av stovnunum - hvar fara tey?
Tað tekur bert eina lítla løtu, so eru tey horvin og torført er at “uppspora” tey aftur í Havnini. Í fleiri førum taka minnilutabólkar, ið eru marginaliseraðir ella útihýstir í samfelagnum, tey undir teirra veingir
V.m.
Hví rýma tey?
Er tað ávirkanir útifrá, ella er orsøkin ein onnur?
Er ein freisting ella ávirkan beint uttanfyri vindeygað, ella er hon ein onnur?
Sjálvandi kunnu tað vera aðrar orsøkir til at børnini rýma, men eg veit av royndum, at børnini hava torført við at standa ímóti órógvandi ávirkingan uttanífrá.
Eg kundi komið við nógvum dømum um vansar, um so er, at nýggi viðgerðarstovnurin skal liggja í Tórshavn. Hóast mín áskoðan er at viðgerðartilboðið skal liggja uttanfyri Havnina, dugi eg væl at síggja nakrar fyrimunir við ætlanini, at stovnurin skal byggjast í Tórshavn.
Stóra avbjóðingin hjá starvsfólkunum er at verja børnini ímóti órógvi og óhepnari ávirkan uttanífrá. Eg meti ikki, at stovnarnir higartil hava megnað ta uppgávuna nøktandi. Hetta skal á ongan hátt skiljast sum ein ábreiðsla ímóti starvsfólkunum. Eg havi sjálvur nógvar royndir við at arbeiða við viðgerðarkrevjandi børnum og ungum, og er tað grundað á egnar royndir, at eg geri vart við mína undran. Er staðsetingin grundað á lokalpolitisk áhugamál ella fakligar metingar? Eru kanningar gjørdar av, hvat besta staðsetingin er í mun til viðgerðarúrslit? Ella er Havnin bara vald av traditión og fyri at gera fægst møguligar broytingar?
Eg sakni eitt virðiligt og uppbyggjandi orðaskifti um staðseting og um bygnaðin av nýggja viðgerðarstovninum, áðrenn spakin verður settur í.
Við vón um vælvild
Vinarliga
Ingi Hansen, leiðari í Barnaverndartænastuni í Fuglafjarðar kommunu og Eysturkommunu
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Góð ráð til at eyðmerkja maktmenniskju
Rák (6) - Mannarættindi verða brotin í Føroyum og í Danmark, tá tað snýr seg um sálarligan harðskap
Leopardsnigilin vinnur á morsniglinum
Tá fake gerst fakta
Video - Vardø er ein óhugnaligur býur
Dreingirnir úr Gøtu sleppa at halda fram í skúlanum við Løkin
Tvillingar doyðu av hita, tí pápin gloymdi teir í bilinum
Útflutningurin av makreli og sild er nógv minkaður
Vespureiðrið (76) - 14. mai 2018
Aling á landi verður ein avbjóðing fyri føroyska alivinnu
Nýggjur kupil verður reistur á Sornfelli
Fyrsti spakin settur í til nýggjan Hvalbiartunnil
Tíðindi frá Taekwondo felagnum Hwarang Føroyar
Skógarmotta funnin á seyði í Føroyum
Bilsølustevna í SALT á Drelnesi
Radiooperatørur roknaði positionina út, tað var bjargingin
Rák (6) - Urtagott
Prát við Regin Jacobsen, um at Bakkafrost hevur keypt sølufyritøku í USA
NOVA úr Suðuroynni - Sending 6
Hetta kann ikki góðtakast
2.400 pendla til Havnar hvønn dag
Løtan er ikki røtt
Doyði av e-sigarettini
Hugnaløtan (21) - Gestur: Lasse Klein
Samband
Postboks 226
FO-600 Saltangará


text:
Vendettaverkætlanin/
At disponera eina framsýning við so nógvum luttakarum og verkum sum Ólavsøkframsýningin hevur, er ikki bara sum at siga tað, men ein prosess, har huglagið skiftist líðandi. Eina løtu er alt kaos og ivi um tað yvirhøvur kann eydnast at fáa eina eina meiningsfulla heild burtur úr bæði áhuga- og yrkisverkum. Steinprent hevur ein rættiliga stóran leiklut á Ólavsøkuframsýningini í ár m.a. eru fleiri av framsýndu myndunum innrammaðar har, men Steinprent er eisini miðdepilin í verkætlanini, sum er gjørd við støði í fløgni 200 hjá Vendetta. Hugskotið kom upprunaliga frá bólkinum sjálvum, teimum trimum tónleikarunum Niels Arge Galan, Una Árting og Mikael Blak, ið sakna politiska list í almenna rúminum. Verkætlanin hevur broytt ham fleiri ferðir gjøgnum tvey ár, men við tað, at Ólavsøkuframsýningin tykist vera perfekta høvið at framsýna politiska list, hava listafólkini og Steinprent lagt nógv fyri soleiðis, at vit á Ólavsøkuframsýningini sleppa at uppliva trý spildurnýggj steinprent, sum eru gjørd út frá løgum á Vendetta fløguni og sum eisini hava somu litir sum Vendetta fløgan, gult og svart. Tað er jú á Ólavsøku, at politiska árið byrjar og tí er tað, at hetta við politiskari list sýnist so upplagt. Listafólkini í Vendetta-verkætlanini eru eins ymisk og tey ikki eru hvørsumhelst; Claus Carstensen, Hansina Iversen og Jóhan Martin Kristiansen hava tulkað ein sang í part og á Ólavsøkuframsýningini ber til at síggja úrslitið.


text:
Nú er eitt brannýtt skúlaár byrjað, og fleiri ungdómar hava nakað heilt serligt at gleða seg til. Hetta skúlaárið hevur nevniliga størsta talið av nýggjum næmingum, ið byrja á studentaskúlunum kring landið. Sum fyrrverandi 'smølfur,' havi eg skrivað nøkur ráð til tykkum, ið eru byrjað og kanska ivast í, um tit fara at klára tykkum í nýggju umstøðunum.
Ver fyrireikað/ur
Studentaskúlin hevur sera nógvar avbjóðingar, og tað er snilt, um tú roynir at fyrireika teg mest møguligt til tað, sum skúlin hevur at bjóða. Ver varug/ur við, at avbjóðingarnar krevja, at ein er álvarsamur. Munurin á fólkaskúlanum og studentaskúlanum er sera stórur, og í studentaskúlanum upplivir mann, at mann hevur sjálv/ur allarstørstu ábyrgd fyri síni útbúgving. Do yourself a favor: FYLG VIÐ! Ver eisini fyrireikað/ur uppá at keypa nógvar bøkur og annað tilfar (tó fáa næmingar møguleikan at søkja um stuðul eftir nakrar dagar). Royn at spyrja systkin, vinir ella onkran annan, um tey hava onkra bók, sum tú skal nýta.
Ver fródlig/ur
Samskifti er týdningarmikið, og tað er altíð fyrimunarligt at tora at koma við viðmerkingum, spurningum, meiningum og øllum øðrum. Samskifti stimbrar læruna, og samstundis lærir tú eisini heilt nýggj fólk at kenna. Eisini er gott at minnast til at lurta, og ikki bara tosa sjálv/ur.
Ver víðskygd/ur
Hugsa tær, kanska verður kjak um okkurt evni, sum fullkomiliga trívur teg, sum tú kanska ikki hevur havt áhuga fyri áður. Sum eg nevndi, hevur studentaskúlin nógv at bjóða; tá er gott at royna at vera víðskygd/ur, hava tol til at granska fleiri arbeiðsevni og rannsaka avbjóðingarnar, ið skúlin hevur at bjóða, og sum tú hevur. Studentaskúlatíðin er eitt stórt, og kanska títt størsta menningarstig.
Ver stuttlig/ur!
Lívið sum studentaskúlanæmingur snýr seg ikki bara um setningar, rapportir, stílar og alt annað... nei, inn í millum er tað fantastiskt, um tú ella ein floksfelagi skipaði fyri einum floksballi. Eg haldi, at næstan øll kunnu vera samd um, at eitt stuttligt kvøld við flokkinum styrkir samanhaldið í flokkinum! Eitt annað, ið ein kann gleða seg til, eru skúlaveitslurnar, sum verða hildnar antin eina ella tvær ferðir um árið. Hugna tær, hav tað stuttligt! Til tíðir er tað heilt perfekt!
Enn einaferð, fylg við!
Hatta man vera mítt allarstørsta ráð. Tá tú ert í skúla, fylg við og lær eitt sindur! Tað er nevniliga tí, tú valdi at fara á studentaskúla, ikki so?
Havið eitt gott skúlaár 2013-2014, øll somul.


text:
Cape Town
Høvdastaður (føroyskt heiti), Cape Town (enskt heiti) ella Kaapstad (afrikaans heiti) er høvuðsstaður í Suðurafrika. Høvdastaður á Høvdanesi er undir stórsligna Taffelfjallinum. Á Høvdanesi vaksa mangar plantur og blómur, sum ikki vaksa aðrastaðni í heiminum.
Søga[rætta | rætta wikitekst]
Í 1652 sendi Niðurlendska Eysturindiafelagið 80 niðursetumenn við Jan van Riebeeck á odda at leggja grundarlag undir eina handilsstøð á syðsta útnesi í Suðurafrika. Støðin skuldi verða útgerðarhavn hjá skipum, sum sigldu úr Evropa til Ásia og heimaftur. Býurin var tætt við Góðvónarhøvda, og varð nevndur Cape Town. Tað var trupult hjá niðursetumonnunum í fyrstuni, men í 1680-árunum komu hugenottar, sum vórðu flýddir undan átrúnaðarjagstran í Fraklandi og búsettu seg har. Tá gjørdist teir fjølmentari og betur gekk í hond. Frá byrjan var kaldligt ímillum evropear og afrikanar. Niðursetumenninir settu afrikanarar at arbeiða fyri seg og fóru at keypa trælir úr Guinea, Madagaskar og Angola. Í 1690-árunum løgdu um 200 skip at í havnini í Cape Town um árið.


text:
6. mars 2018
Leiðsluráðstevna 16. og 17. mars
Rįšstevna um leišslu ķ samkomuni undir yvirskriftini: "Hvussu leiša vit samkomu Harrans ķ 2018?"
Vegna samkomuna ķ Betesda vilja vit viš hesum bjóša ųllum, iš kenna įbyrgd fyri samkomu Guds, til eina įhugaverda rįšstevnu um leišslu ķ samkomuni. Rįšstevnan veršur ķ Betesda 16. og 17. mars 2018. Hųvušstalarar eru Neil Summerton og Simon Marshall, sum bįšir hava leišandi tęnastur millum brųšur ķ Bretlandi. Harafturat luttekur Niels Pauli Nónstein, fyristųšumašur ķ Kristnastovu.
Endamįliš viš stevnuni er at višgera bķbilsku meginreglurnar um leišslu ķ samkomuni og geva ķblįstur til at tęna fólki Harrans ķ einari tķš viš nógvum tųrvum og avbjóšingum. Mįliš er eisini at geva ųllum, sum kenna įbyrgd fyri samkomu Guds, mųguleikan at hittast til prįt og at luta royndir.
So, ert tś uppi ķ samkomuleišslu ella ungdómsleišslu ella hevur tś įbyrgd į onkrum ųki ķ samkomuni ella longist tęr bara at vita, hvussu vit kunnu styrkja og menna leišsluna ķ samkomuni, ja, so er henda rįšstevna fyri teg!
Byrjaš veršur frķggjakvųldiš kl. 18.30, og taš veršur rundaš av leygardagin kl. 17.00.
Neil Summerton hevur m.a. arbeitt ķ bretsku stjórnarfyrisitingini og leitt granskingarętlanir viš Oxford Universitetiš. Neil hevur drśgvar royndir ķ samkomustovnan og -leišslu. Hann hevur ķ mong įr sitiš ķ nevndini fyri International Brethren Conferences on Mission (IBCM), har hann hevur veriš viš til at skipa bęši europeisku og altjóša missiónsstevnuna hjį brųšrum (ibcm.net). Neil er harafturat virkin innan felagsskapin Partnership, hvųrs endamįl er at eggja og styrkja stašbundnu samkomurnar (partnershipuk.org). Hann hevur skrivaš bųkur um samkomuleišslu, m.a. A Noble Task: Eldership and Ministry in the Local Church.
Simon Marshall var ķ fleiri įr samkomuleišari ķ samkomum ķ Bretlandi og Eystureuropa. Ķ dag er hann rektari į Tilsley College, bķbliuskślanum hjį GLO (Gospel Literature Outreach) ķ Motherwell, Skotlandi (tilsleycollege.com). Simon er giftur viš Dorit śr Vatnsoyrum; tey bśšu ķ Fųroyum 1985-1995, tį Simon var lęrari viš studentaskślan, sum tį var viš Gųtugjógv.
Tekna teg til rįšstevnuna viš at ringja ella skriva til Kįra Ųsterų (tlf. 788117; kari_marin@hotmail.com) ella tekna teg į Facebook bólkinum "Leišslurįšstevna 16. & 17. mars 2018. Minst til at upplýsa: Navn, bśstaš, tlf. og t-post.
Ynskir tś eitt staš at gista ķ Klaksvķk leygarnįttina, kontakta so Kristian į Lakjuni (tlf. 737398) ella Gušrun Elttųr (tlf. 757403).
Góšu systkin, sum kenna įbyrgd fyri samkomu Guds: Vęlkomin til rįšstevnuna og bjóšiš ųšrum įhugašum ķ tykkara samkomum viš!
Samskiparar eru: Kristian į Lakjuni og Kįri Ųsterų.


text:
Rakul Sjúrðardóttir Frederiksberg
19.05.2017 - 12:50
Tíðindi > Samfelag & Politikkur > Samferðsla
- Eitt møguligt fast samband til Suðuroyar er ikki longur ein fjarur tanki. Soleiðis skrivar Landsverk í tíðindum í morgun. Smyril eldist, og tí skal støða takast til, um ein nýggj ferja skal byggjast ella um farast skal undir at fáa fast samband millum Sandoy og Suðuroy.
Í sambandi við almennu umrøðuna um møguligt fast samband til Suðuroyar er Landsverk komin við sínum íkasti til, hvørjar avbjóðingarnar hjá teimum eru, um farið verður undir stóru verkætlanina.
Í umrøðuni av hesum spurningi hevur millum annað verið víst til seinastu samferðsluætlanina hjá Landsverki, “Samferðsluætlanin 2012-24”, sum kom út í 2012.
Menningin gongur skjótt, og tí hevur Landsverk gjørt eitt notat til Samferðslumálaráðið um ein møguligan Suðuroyartunnil, har víst verður á, hvørjar fyrireikingar og kanningar eiga at verða gjørdar.
Landsverk skrivar, at størsta avbjóðingin er teinurin. Teinurin á einum slíkum tunli er longri enn teir, ið áður eru viðgjørdir í vegleiðingum og trygdarásetingum.
Í februar gjørdi Landsverk eitt notat um ein møguligan Suðuroyartunnil, og nøkur uppskot um, hvussu trygdin kann verða gjørd betri í tunlinum, verða viðgjørd í notatinum. Landsverk mælir til, at tað verður trygdarkannað av serfrøðingum.
Ein annar týðandi spurningur er linjuføringin. Landsverk mælir til, at peningur verður játtaður til jarðfrøðiligar kanningar, sum fara at gera, at Landsverk er betur ført fyri at taka støðu til bestu linjuføringina og soleiðis fær gjørt eina neyvari kostnaðarmeting.


text:
Rakul Sjúrðardóttir Frederiksberg
19.05.2017 - 17:45
Tíðindi > Samfelag & Politikkur > Heilsuverk (fyristingarligt)
Løgtingið samtykti í dag at yvirtaka lógarøkið víðvíkjandi persóns-, húsfólka- og arvarætti. Uppskotið varð samtykt við seytjan atkvøðum fyri, ongari ímóti og ongari blankari.
Hetta merkir, at í framtíðini fara føroyskir myndugleikar at hava lóggávuvald og útinnandi vald á familjurættarliga økinum.
Henda uppgáva liggur sum nú er hjá donskum myndugleikum og verður útint hjá Ríkisumboðsmanninum. Yvirtøkan fær gildi á Ólavsøku í 2018.
Málsøkið persóns-, húsfólks- og arvarættur fevnir um lóg, foreldramyndugleika og samveru, lóg um hjúnaband og hjúnaskilnað, arvalógina, ættleiðing, verjumálslógina og fleiri.
Lógirnar verða ikki allar broyttar beinanvegin. Donsku lógirnar verða galdandi til føroyskar løgtingslógir avloysa tær so við og við, skrivar Heilsu- og innlendismálaráðið í tíðindaskrivi.
- Familjurættarliga økið fevnir um reglur, sum røkka heilt inn í føroysku familjuna. Við yvirtøkuni hava vit tryggja, at tað verða føroyingar og okkara Løgting, sum koma at taka stig til at broyta reglurnar á økinum og avgera, hvussu hesar skulu vera, segði Sirið Stenberg, landsstýriskvinna í heilsumálum, í viðmerking.
Landsstýriskvinnan legði afturat, at tað fyrsta, sum hon ætlar at fara í holt við, er løgtingslóg um foreldramyndugleika og samveru.


text:
Undirvísing og læring
Firouz Gaini, ph.d., lektari í antropologi og samfelagsvísindum
Verkætlanin, sum byrjaði í 2011, er eitt áhugavert samstarv millum Námsvísindadeildina og Kennaradeildina á Háskóla Íslands. Í grundini er íslendska kanningin, sum føroyska granskaraliðið hevur sum fyrimynd, liðug. Hon fór fram í tíðarskeiðnum 2009-11. Nú brúka vit íslendska vísindaliga frymilin fyri at skapa eina kanning, sum kann samanberast við ta íslendsku, umframt at hon, eyðvitað, kann geva okkum størri innlit í tað, sum gongur fyri seg í fólkaskúlanum í dag. Hvat slag av læring og undirvísing fáa børnini? Hvat halda tey um hesa undirvísingina? Hvat kundu tey hugsað sær var øðrvísi? Talan er um stóra spurnakanning, sum eftir ætlan skal fata um allar 7., 8. og 9. flokkarnar í landinum. Firouz Gaini er granskingarleiðari í føroyska partinum.


text:
Í dag var dagurin, tá Jóanes Nielsen skuldi lesa og práta á norðurlendska pallinum undir heitinum Färöarna genom två århundraden. Vertur, ella moderator, var svenska Bodil Tingsby, sum væluppløgd legði fyri við setninginum úr skaldsøguni Brahmadellarnir: "Det kom ein soldat frå Hordaland til Tórshavn i 1837. Det fekk fatale følger." Prátið teirra millum var livandi og passionerað. Fólk sótu í øllum stólum, sum vóru settir fram og tey, sum gingu framvið steðgaðu, hugtikin. Væleydnað tiltak, sum vendi sær til áhoyraran.
Norski Lars Moa var eisini við á pallinum. Hann hevur týtt Jóanes til nýnorskt, eins og hann hevur týtt nógvan annan føroyskan tekst í sama mál. Lars greiddi frá, hvussu hann hevði lært seg føroyskt og um týðingararbeiðið, ið hann segði verða sum einki, sammett við trupulleikarnar at fáa týðingarnar givnar út í Noregi. Har í landinum eru nógvar forðingar og tvørleikar, innan týdda skaldsøgan kemur í handlarnar og til lesaran. Í Noregi verða tvey mál brúkt, nýnorskt og bókmál. Hóast málini eru javntsett eru tað 85%, ið nýta bókmál.
Forlagið Torgard seldi donsku týðingina á føroyska básinum, sum var við síðuna av norðurlendska pallinum. Hugin Eide heldur upp bøkurnar hjá Jóanesi Nielsen og Marjun Syderbø Kjelnes og er í troyggju við Stóraskrímsli og Lítlaskrímsli. Og so sprakk hann yvir til svenska básin við altjóða yrkingasøvnunum, at siga teimum frá um føroyskar yrkjarar og fáa tey at selja Jóanes, Tórodd og Carli.
Eftir Jóanes Nielsen steig danska Hanne-Vibeke Holst á norðurlendska pallin. Hon er journalistur og høvundur, sum er aktuell á norskum og svenskum við bokini Undskyldningen. Hanne-Vibeke Holst er produktiv og prátingarsom sum fáur, kanska eingin. Kend er hon eisini fyri at siga frá um lívið í politikki í skaldsøgunum Kronprinsessen, Kongemordet og Dronningeofret, sum allar eru gjørdar til film. Marianne Rundström, sum er journalistur í svenska sjónvarpinum, var vertur meðan danski høvundurin og metseljarin tosaði og tosaði fyri hópin av fólki.
Eftir streymandi flosklarnar hjá Hanne-Vibeke Holst, hoyrdi eg íslendska Einar Már Guðmundsson, sum í ár fær Svenska Akademiens nordiska pris. Hóast Einar Már kom fram við tveimum yrkingasøvnum, Sendisveinninn er einmana og Er nokkur í kórónafötum hér inni, í 1980, er hann kendur sum skaldsøguhøvundur, eitt nú Alheimsins Einglar, sum hann fekk bókmentavirðisløn Norðurlandaráðsins fyri í 1995. Í 2009 skrivaði hann Hvíta bókina um fíggjarkreppuna í Íslandi. Tað var sami svenski sjónvarpsjournalistur, Marianne Rundström, sum tosaði við Einar Már. Og var danska Hanne-Vibeke orðarík, so var íslendski Einar Már tað ikki minni. Og tað slítur, at hoyra ein rithøvund tosa upp í saman um lívsins stórmál, politikk og fíggjarsnildi. Eg haldi ikki at tað er petti stuttligt og enn minni hugvekjandi. Rithøvundar skulu skriva og lata poppstjørnur vera poppstjørnur.
Miðeystur fyllir nógv í almenna norðurlendska kjakinum. Meðan Ísrael fyllir mest í Føroyum, tykist øvut í Noregi og Svøríki. Tað er, sum um samhugurin er størstur við fólkinum í Palestina. Onkuntíð verður sagt at ganga frá Peri til Pól. Í dag bar til at ganga frá Emmaus til Gaza. Og tað var ikki ein langur vegur hjá teimum, sum her gingu Emmausvegin. Tey vóru á sama bási, felagsskapirnir Emmaus og Gaza.
Altjóða fólkarørslan Ship to Gaza er virkin í Svøríki, har endamálsorðingin ljóðar soleiðis:
Ship to Gaza är ett initiativ för praktisk solidaritet med Gazas befolkning. Så snart det är ekonomiskt och praktiskt möjligt avser vi sända ett fartyg med efterfrågade förnödenheter från Skandinavien via hamnar i Europa och Medelhavet till Gaza. I de hamnstäder som besöks arrangeras kulturella och opinionsbildande evenemang i samverkan med lokala organisationer. I Gaza administreras biståndsmottagandet av partipolitiskt oberoende organisationer.Tað var franski presturin Abbé Pierre, sum stovnaði samhugafelagsskapin Emmaus í 1949. Í Svøríki eru sjey deildir í altjóða felagssakpinum, Emmaus International, sum bleiv til í 1971. Tey selja brúkt klæði og lutir, sum fíggja virksemið, m.a. Ship to Gaza. Í einum grannabási á bókamessuni selja tveir svenskir tannáringar, sum báðir eru úr Palestina, fløgg, turrikløð og aðrar lutir, sum vísa heimstaðin og lovaða landið.
Hava tey í Palestina nógv uppá hjartað, so hevur kolumbiska Íngrid Betancourt tað ikki minni. Í eini trappu stendur hon beint fyri mær, hevur akkurát greitt frá um hálvtsjeynda ár sum fangi og gíðsli hjá FARC í frumskógini. Lívverjar standa uttan um hana, meðan hon smílandi steðgar at skriva navn og heilsanir í nýkomnu svensku bókina Även tystnaden har ett slut, sum hon kendi seg noydda at skriva eftir skakandi hendingina:
Jag var fastkedjad runt halsen vid ett träd, fråntagen all frihet, friheten att röra sig, att sitta ner, att resa sig upp; friheten att prata eller att tiga; friheten att dricka eller att äta; till och med det mest grundläggande, att värna sina kroppsliga behov. Jag blev – efter alla år – medveten om att man likväl bevarar det allra mest värdefulla, friheten som ingen någonsin kan ta ifrån en: friheten att bestämma vem man vill vara.Mikael Ringlander, sum í svensku kirkjuni stendur fyri verkætlanini Se Människan, hevur boðið Íngrid Betancourt higar.
Og næsta kvinnan, sum stendur fyri linsuni, er danska Suzanne Brøgger. Hábærslig og vælklødd, sum ein drotning av eini aðrari planet, fer hon á norðurlendska pallin at lesa og greiða frá um egnan skaldskap, við støði í evnunum kærleiki og samliv í nútíðar samfelagnum.
Oddvør Johansen er komin á føroyska básin og ger seg til reiðar at lesa upp og greiða frá um egnan skaldskap á norðurlendska pallinum í Göteborg.
Ein finlandssvenskur journalistur, Sofie Furu frá sendingini Horisont, vil hitta Marjuna Syderbø Kjelnæs. Hon er hugtikin av Marjunsa skaldskapi og vil hoyra um hennara bakgrund og hví og hvussu hon valdi at blíva rithøvundur.
Írskir høvundar í hópatali eru á bókamessuni í Göteborg. Teirra millum er Sebastian Barry, sum vælupplagdur er á pallinum saman við landsmonnunum Kevin Barry og Paul Murray, ið allir eru framúr forteljarar og viðmerkjarar. Enn einaferð má eg sanna at fótbóltur gongur undan øllum kunnleika um Føroyar. Sebastian Barry veit alt um írska landsliðsvenjaran, sum fyrr var í Føroyum, og um føroyska landsliðið í fótbólti. Heilsa í Føroyum sigur hann!
Seinasta søgan av bókamessuni í Göteborg er kynspolitisk og ein roynd at lýsa framfýsnu kvinnurnar og afturhaldssinnaðu menninar. Myndirnar eru tiknar av sama staði. Á eina básinum hevur kvinnuligi sjónvarpsverturin boðið krimihøvundanum Anna Jansson, sum er úr Visby á Gotlandi, at siga frá um krimisøgur. Eins og Marjun er Anna upprunaliga sjúkrasystir. Á næsta bási eru tveir menn, sum mynda Gustav Fröding felagið. Annar situr uppgevandi, hond upp undir kinn, og hin stendur í klæðum, sum er hann komin úr einum Sherlock Holmes ævintýri úr eini aðrari tíð. Hesar báðar myndir fari eg at lata standa sum seinastu ímyndir av flashy framfýsni hjá kvinnum og einum turrisliga uppgevandi Uriasposti hjá monnum í fjarlegd.


text:
Í hesum seinnu árum verður ofta tosað um, at tað er fiskaloysi. Helst hendir hetta tó norðanfyri á oynnum. Og tað sær kanska eisini út til, at tað er rætt.
Óli á Grunnlendi í Oyndarfirði - langabbi tann bóndan, ið nú er á Grunnlendi, Høgne Høgnesen - segði frá, at tá ið hann var á átjan ára aldri, hevði verið eitt rættuligt fiskaloysi. Ein dagin, menn fóru til útróðrar, og hann var við, fingu teir eina hýsu. Tað var fyrstu ferð, hann sá hetta fiskaslagið.
Skjótt eftir var ørgrynna av hýsu at fáa á hesum sama fiskiplássi.
Andreas Weihe: “Søga og søgn”, 1933


text:
Sjampanjufløskan fyribils á køl
Vit vunnu uppflyting, men greiddu ikki endaligu uppgávuna at vinna gull í vikuskiftinum.
Tað var eitt eyðsýnt frustrerað og skuffað manslið, ið riggaði av aftaná dómarin bríkslaði av í Leirvík um middagsleitið leygardagin. Kanska høvdu tóku vit tað ov nógv fyri givið at nú skuldi gullið heim í Sandoynna, men leikgongdin boðaði hinvegin ikki frá at vit høvdu uppiborið at tapt.
1. hálvleikur var at kalla ógvuliga óáhugaverdur. Tað spælið sum var, høvdu vit, men so er nokk ikki meir at siga um tað. 2. hálvleikur byrjaði har fyrsti slepti, men klossut verjuspæl letur Víking taka fyrsta málið og ein feril av gummibeinum eina løtu geva teimum næsta málið eisini stutt aftaná. Um hettar mundi vóru eini 20-25 minuttir eftir, men okkara leikarir vóru rystir og brúktu nógva tíð at koma fyri seg aftur.
Meðan vit royna at finna fótafesti í dystinum aftur hendir tað merkisverda at dómarin gevur einum Víkingaleikara seinna gula kortið, men vísir ikki reytt. Høvdu leikararnir sjálvir ikki lagt merki til mistakið, so kundi viðkomandi leikt 90 minuttir, uttan nakað. Ikki sannførandi dómara avrik, tað má sigast.
Meðan okkara menn royna alt teir orka at fáa minkað um munin, hendir so tað at Jógvan Drangberg missur bóltin í einari annars vandaleysari verjustøðu og kennir seg noyddan at hála mótstøðuleikaran niður, ið annars hevði verið fríur ímóti málinum. Reytt kort og so eru vit 10 móti 10 aftur.
Bakary fekk ein sera góðan kjans at minka um munin, men málmaðurin bjargar. Hettar hevði tó neyvan broytt úrslitið, aldan tí tað hendi djúpt inni í yvirtíðini.
Torført mótstøðulið næstu ferð
Víkinga liðið tók av møguleikanum og stóðu ógvuliga kompaktir, men Skála, ið er mótstøðuliðið komandi leygardag er eitt betri lið sum heild, so vit kunnu vænta okkum enn eina torføra uppgávu næstu ferð.
Tað kundi verið gott at tryggja okkum gullið inni í Dal, áðrenn seinasta leikdag, men fyrsta treyt er tó at vit greiða uppgávuna yvirhøvur. Vit mugu leggja tankarnar um gullveitslu til síðis í 2 tímar og bretta upp um ermar.
So takið guirlandurnar niður, stáplið stólarnar saman aftur; tað verður nokk av tíð at gera klárt til ball, tá fyrst vit hava gjørt arbeiðið liðugt.
Drívið á B71!


text:
Ræðandi upplýsingar frá Landssjúkrahúsinum
Heilsupolitikkur -
Tað er ræðandi at lesa svarið frá landsstýriskvinnuni í heilsumálum, Sirið Stenberg, um biðilistar og skannarar á Landssjúkrahúsinum. Hon greiðir frá, at kostnaðarmikil og týðandi tøknilig amboð sum skannarar, ið verða brúktir til at tryggja skjóta og dygdargóða sjúkraviðgerð, als ikki verða fult útnyttaðir - nakað, sum elvir til enn longri bíðilistar. Tað er eisini álvarsligt, at landsstýriskvinnan bara letur standa til og ikki kunnar Løgtingið um hesa støðuna og útlitini
Eg haldi, at svarið frá Sirðið Stenberg til mín, greitt vísir, at tað eru nakrir trupulleikar í sjúkrahúsverkinum, sum landsstýriskvinnan eigur at loysa í stundini. Tað kann ikki vera rætt, at kostnaðarmikil og týðandi tøknilig amboð sum skannarar ikki verða fult útnyttaðir - teir eru væl framleiddir til nýtslu og ikki at standa til pynt.
Hetta, sum hendir á Landssjúkrahúsinum stendur í stórari andsøgn til menningarætlanina fyri sjúkrahúsverkið og at vit skulu seta okkum sum mál at seta í verk eina viðgerðartrygd fyri allar føroyingar.
Tað virkar fyri mær sum, at landsstýriskvinnan hevur nógvar vakrar ætlanir um sjúkrahúsverkið, men hvat nyttar tað, tá nakrar av verandi basisfunktiónum ikki virka og minstukrøvuni fyri at veita skjóta og dygdargóða sjúkraviðgerð heldur ikki virkar.
Tað er uppgávan hjá landsstýriskvinnuni at skapa neyðugu karmarnar fyri sjúkrahúsverkið, men eftir hesum at døma er langt eftir á mál.
Í svarinum, dagfest 22. januar 2018, frá Sirið Stenberg stendur:
Sitat byrjar “ Til nr. 1: Hvussu stórur er bíðilistin, og hvussu leingi skulu fólk bíða eftir at sleppa í MR/CT-skannara á Landssjúkrahúsinum?
Til CT-skannaran er so at siga eingin bíðitíð.
Til MR-skannaran hevur bíðitíðin síðst í 2017 verið umleið ein mánað, men bíðitíðin kann vera upp í 3 mánaðar. Um ongar tillagingar verða gjørdar, fer bíðitíðin til MR-skannaran væntandi at økjast sum frálíður, av tí at eftirspurningurin er størri enn verandi kapasitetur.
Eg fari í næstum at umrøða bíðitíðina til MR-skannaran við leiðsluna á Landssjúkrahúsinum.
Til nr. 2: Hvussu ofta verður MR/CT-skannari nýttur um vikuna?
CT-skannarin verður nýttur hvønn gerandisdag, t.e. 5 dagar um vikuna.
MR-skannarin verður vanliga brúktur 2 dagar um vikuna.
At tað er bíðitíð eftir at sleppa til MR-skanning er ikki, tí at Landssjúkrahúsið ikki roynir at økja um útboðið. Árini frá og við 2013 til og við 2017 øktist talið av MR-skanningum úr árliga 792 skanningum upp í 1.549 skanningar svarandi til ein vøkstur alt tíðarskeiðið upp á góð 95 %, ella nærum ein tvífalding. Árligi miðalvøksturin í talinum á MR-skanningum frá 2013 til 2017 var sløk 19 %.
Til nr. 3: Hvør er orsøkin til, at MR/CT-skannarin ikki verður fult gagnnýttur, hóast bíðitíðirnar eru langar?
MR-skannarin verður brúktur so nógv, sum starvsfólkaorka er til. Um skannarin skal nýtast meira enn nú, er neyðugt at knýta fleiri starvsfólk at MR-skannaranum. Hetta kann gerast antin við at økja játtanina til sjúkrahúsverkið, ella við at umraðfesta virksemið í sjúkrahúsverkinum, soleiðis at meira orka verður brúkt til MR-skanning, meðan minni orka verður brúkt til okkurt annað. Hetta er sum kunnugt eitt mál, sum eg fari at umrøða við leiðsluna á Landssjúkrahúsinum.
Til nr. 4: Hvat krevst fyri, at ein skannari verður brúktur optimalt?
Sum nevnt verður CT-skannarin brúktur hvønn gerandisdag, og eingin bíðitíð er til CT-skanning.
Um MR-skannarin skal nýtast hvønn gerandisdag, so er, leysliga mett, tørvur á tveimum radiograf-ársverkum afturat, svarandi til eina økta lønarútreiðslu upp á umleið 1 mió. krónur árliga.
Við fleiri kanningum økist eisini útreiðslan til myndagreining (myndagreiningar verða vanliga keyptar frá serfrøðingum uttanlands). Landssjúkrahúsið metir, at eykakostnaðurin fyri myndagreiningar, um MR-skannarin arbeiðir 5 dagar um vikuna, fer at liggja um 600.000 krónur.
Til nr. 5: Hvørjar ætlanir hevur landsstýrismaðurin um at stytta bíðitíðirnar og arbeiða fram ímóti, at føroyingar kunnu fáa somu møguleikar í Føroyum, sum í Danmark, viðvíkjandi viðgerðartrygd?
Spurningurin um viðgerðartrygd er í sær sjálvum ein stórur og samansettur spurningur.
Havast má í huga, at bæði sjúkur, viðgerðir og bíðitíðir valdast. Tí er ikki vist, at tað er skynsamt t.d. at áseta eitt ávíst mark fyri bíðitíð í sjúkrahúsverkinum, um enn aðalmálið altíð má vera, at fólk bíða so stutt sum møguligt eftir kanning og viðgerð.
Annars vil eg vísa á, at eitt uppskot (løgtingsmál nr. 49/2017 Uppskot til samtyktar um at seta í verk skipan í sjúkrahúsverkinum um viðgerðartrygd til allar føroyingar) frá spyrjaranum hesum viðvíkjandi í løtuni er til viðgerðar í Løgtinginum.
Hetta er eitt frálíkt høvi hjá politisku skipanini, saman við serfrøðini, sum væntandi fer at verða hoyrd í málinum, at fáa lýst samansetta spurningin um bíðitíðir í sjúkrahúsverkinum. Vónandi koma vit nærri einum svari upp á hvørja ítøkiliga loysn, vit í Føroyum skulu velja í hesum málinum.” Sitat endar.
Kaj Leo Holm Johannesen
løgtingsmaður fyri Sambandsflokkin
RN


text:
Aðalfundur Sameindu Tjóða
Aðalfundurin er eitt slag av heimstingi. Øll limalondini sita á aðalfundinum, og hvørt landið, líka mikið hvussu stórt ella lítið tað er, hevur eina atkvøðu. Samtyktir hjá aðalfundinum verða gjørdar við vanligum meiriluta, tó krevja upptøkur av nýggjum limalondum og tilráðingar um frið og trygd tveir triðingar í atkvøðumeiriluta. Aðalfundur Sameindu Tjóða hittist á hvørjum ári, vanliga frá september til desember [1]. Avgerðir, sum aðalfundurin tekur, binda ikki limalondini løgfrøðiliga, men tær verða mettar at hava stóran týdning fyri støðutakan til mál í altjóða politikki, eins og tær ofta verða mettar at verða moralskt bindandi.
Aðalfundurin hevur seks høvuðsnevndir:
- Fyrsta nevnd: Avvápnan og altjóða trygd.
- Onnur nevnd: Búskapar viðurskifti og fíggjarlig viðurskifti.
- Triðja nevnd: Almanna, hjálpar og mentanarlig viðurskifti.
- Fjórða nevnd: Serpolitisk viðurskifti og hjálandaavtøka.
- Fimta nevnd: Fyrisiting og fíggjarlóg.
- Sætta nevnd: Lógarviðurskifti.
Kelda[rætta | rætta wikitekst]
Dótturfelagsskapir : Altjóða verkamannafelagsskapur Sameindu Tjóða (ILO) | Undirvísingar-, Vísinda- og Mentanarstovnur Sameindu Tjóða (UNESCO)
Barnagrunnur Sameindu Tjóða (UNICEF) | Matvørufelagsskapur Sameindu Tjóða (WFP) | Heilsufelagsskapur Sameindu Tjóða (WHO)
Høvuðsstovnar: Aðalsfundurin • Trygdarráðið • Búskapar- og Almannamálaráðið • Altjóða Dómstólurin • Aðalskrivstovan • Tilsjónarráðið


text:
Tað verður hervið gjørt kunnugt, at almennur eykabýráðsfundur verður hildin hósdagin tann 14. september 2017 kl. 19.00 í býráðshúsinum við niðanfyri standandi dagskrá:
- viðgerð av uppskoti til umsókn frá Fuglafjarðar sløkkiliði um keyp av sløkkiliðsakfari vm. til Fuglafjarðar sløkkilið og tilmæli frá fíggjarnevndini og teknisku nevndini um eykajáttan til keypið.
- Skriv frá Føroya Politi um ummæli av umsókn frá Mentanarhúsinum um skeinki-, matstovu- og almennum loyvi á matr. Nr. 239u á Karvatoftum 5 í Fuglafirði og tilmæli frá vinnunevndini í málinum.
Fuglafjørður, tann 08. september 2017
Fuglafjarðar býráð
Sonni á Horni
borgarstjóri